Azhar Ali Menipu Mengenai Kejayaan Biasiswa NASA?

Apabila Azhar Ali berkongsi tentang kejayaannya melalui kicauan Twitter, kami (seperti orang lain) masih lagi skeptikal. Kedudukan kami pada masa itu bukanlah kerana Azhar ialah seorang Melayu. Sebaliknya disebabkan tiada langsung laporan sampingan yang meyakinkan. Tetapi apabila Perdana Menteri Muhyiddin Yassin mengucapkan tahniah, kami berasa amat berbangga. Mungkin inilah kesahihan yang diperlukan selama ini.

Artikel mengenai Azhar di The Patriots sebelum ini: https://www.thepatriots.asia/azhar-ali-pemenang-cabaran-artemis-nasa/

Jadi kami pun naikkanlah artikel mengenai kejayaan Azhar Ali. Malaysia memang tidak pernah ketandusan bakat dalam sains aeroangkasa. Dan pencapaian Azhar Ali (disokong pula dengan ucapan tahniah pemimpin-pemimpin kerajaan) ialah satu kebiasaan.

Ditambah pula memang ada Cabaran Artemis yang dianjurkan agensi angkasa Amerika Syarikat tersebut.

Dalam emel yang katanya diterima Azhar, ada satu perkara yang benar-benar membogelkan status palsu semuanya. Kalau lihat infografik yang memuji rekaan baju angkasa Azhar, semua boleh nampak kesalahan tatabahasa yang begitu jelas (was is).

Kesalahan tatabahasa ini seratus peratus mengatakan bahawa Azhar Ali bukan “Citizen Scientist” seperti diuar-uarkan. Takkan pula NASA yang mengamalkan “Failure Is Not an Option” boleh tersilap sedemikian rupa?

Malah lebih ketara lagi, nama Azhar Ali tiada pun dalam direktori Citizen Scientist yang lain di sini:

Pada awal semasa menyedari perkara ini, kami menyangka ia masih lagi belum dikemaskini. Maka kami telahpun menghubungi NASA melalui emel (yang masih belum dibalas).

Dalam pautan tersebut, kalian boleh nampak satu senarai bergambar serta temubual bersama Citizen Scientist lain. Dan sehingga hari ini Azhar Ali masih tiada.

Lebih-lebih lagi sekarang ini Twitter Azhar Ali pula diperibadikan. Walaupun emel kami tidak berbalas dan tiada penafian daripada NASA, kami bersetuju dengan pendapat umum bahawa Citizenship Scientist Azhar tidak benar.

Dan Azhar pula mengesahkan bahawa dia ditipu.

Azhar juga menegaskan bahawa memang dia menyertai Cabaran Artemis untuk menciptakan baju paling sesuai.

Buat masa sekarang, kami tidak dapat mengesahkan bahawa Azhar menipu atau ditipu. Tetapi realiti tersebut nampaknya sudah tidak penting. Kerana satu perkara lagi lebih jelas dan ketara: banyak perkara mengenai Azhar memang negatif.

Seorang pengguna Twitter berkata, “budak NASA ni tegaskan dia tulis tesis untuk program ni, tapi malangnya dia tiru semuanya dari Internet.”

Malah Azhar juga dituduh mengatakan dia diberikan tempat untuk belajar Matematik untuk Kosmologi di Universiti Negara Singapura (NUS). Tetapi sebenarnya NUS tidak tawarkan pun jurusan tersebut.

Dan yang paling menjengkelkan mengenai Azhar ialah keculaparannya mengutuk cabang sains botani sebagai “sampah”.

Apabila dikecam, Azhar memetik Artikel 10 sebagai hak asasi untuk bersuara siap mengatakan orang mengutuknya “misanthrope” lagi.

Keceluparan ini mengingatkan kami tentang seorang pelatih NASA yang dipecat serta merta kerana kata-kata kurang ajar. Naomi mengicaukan perlantikannya dengan kata-kata kesat.

Setelah ditegur, dia masih lagi berkata kesat tanpa menyedari orang menegurnya ialah penyelia dalam program NASA.

Kalau kata kesat pun boleh membuatkan seorang pelatih dibuang, apakah akan berlaku bila seseorang mengutuk cabang sains sebagai sampah?

Maka tidak keberatan juga kami untuk memohon maaf atas pengudaraan artikel memuji kepalsuan yang berlaku. Ingin kami menegaskan bahawa kami amat berbangga bila seorang Malaysia berjaya menggapai langit dan meninggalkan bumi.

Dengan pujian daripada Perdana Menteri, kami menyangka ia memang sahih.


Kisah Raja Xerxes Dari Parsi Yang Sebat Laut

Sepanjang lipatan sejarah raja dan pemerintah dunia, ada saja perkara aneh yang dilakukan mereka. Ada didorong oleh kecenderungan peribadi atau bagi menjustifikasikan niat di sebalik tindakan mereka. Salah seorang yang melakukan hal sebegini ialah Xerxes I yang memerintahkan laut disebat. Bukan sekali tetapi 300 kali!

Mengikut catatan Herodotus dalam manuskrip Historiesnya, Xerxes I telah mengatur persiapan sempurna untuk kempennya terhadap orang Yunani. Ini termasuk membina sebuah jambatan pontun bagi membantu tentera-tenteranya menyeberangi Selat Hellespont (kini Selat Dardanelles) sebelum mara dan menyerang negara-negara kota Yunani.

Xerxes I mempunyai sebab kuat untuk memerangi pihak Yunani. Ayahandanya, Darius I pernah menggerakkan kempen Parsi terhadap Yunani sebelum ini. Tetapi kempen tersebut berakhir dengan kegagalan terutama kekalahan memalukan di Maraton pada 490 SM. Kini, selepas berjaya menundukkan Mesir Purba dan Babylon, Xerxes berharap dapat membalas dendam terhadap musuh lama ayahandanya itu.

Justeru, jambatan pontun yang dibina pada 480 SM diharap cukup untuk menampung pergerakan lebih 300,000 tentera, haiwan tunggangan dan semua peralatan perang mereka. Tetapi sebaik tiba di sebelah Asia Hellespont, alangkah terkejutnya Xerxes melihat jambatan pontunnya musnah. Catatan Herodotus mendedahkan jambatan yang berukuran 1,300 meter itu musnah akibat ribut.

Murka dengan apa yang berlaku, baginda mengarahkan jurutera yang bertanggungjawab membina jambatan itu dihukum mati. Dan ini membawa kepada perilaku aneh Xerxes seperti yang dinyatakan di atas.

Baginda mengarahkan sekumpulan tenteranya untuk melibas cemeti ke dalam air dan menyebat laut sebanyak 300 kali. Selain itu, mereka turut memanaskan besi panas untuk dicop pada laut. Sambil mengecop dan melibas, mereka melaungkan rasa marah yang meluap-luap terhadap laut. Tindakan ini seolah-olah menunjukkan bahawa Xerxes mempunyai kekuasaan terhadap laut dan tiada apa yang menghalangnya untuk menyerang Yunani.

Bagi mengelakkan perkara sama berulang, lebih 600 buah kapal digerakkan untuk membina jambatan pontun baru di sebelah utara dan selatan. Papan-papan kayu diletakkan di atas kabel yang diperbuat daripada serat flaks dan papirus dengan tanah dan ranting kayu diletakkan di atasnya. Skrin dipasang di setiap bahagian jambatan bagi membantu haiwan-haiwan tunggangan merentasi jambatan pontun tanpa rasa takut.

Tambah Herodotus lagi, perjalanan merentasi jambatan pontun ini berlaku selama tujuh hari tujuh malam. Tentera Parsi menggunakan jambatan utara untuk menyeberang Hellespont. Sementara ahli-ahli rombongan yang turut menyertai ekspedisi ini menyeberang menggunakan jambatan sebelah selatan.

Seperti dipaparkan dalam filem 300 dan 300: Rise of An Empire, serangan Parsi mengakibatkan negara-negara kota Yunani bersatu. Dan ini menjadi penyumbang kekalahan Xerxes terutama di Plataea dan Mycale pada 479 SM.

Tambah menyedihkan, apabila saki-baki tentera Parsi cuba kembali ke tanah air mereka dengan menyeberang jambatan pontun yang dibina semula ini, ia sudah tiada. Ini selepas jambatan berkenaan sekali lagi musnah akibat dilanda ribut. Ini sekaligus menjadikan usaha menyebat laut yang dibuat baginda sebelum ini bersifat sia-sia.

Kegagalan kempen ketenteraan Parsi di Yunani mendorong Xerxes memberi fokus kepada menyiapkan projek-projek monumen yang diusahakan Darius. Ini termasuk Apadana (tempat Raja Parsi bersemayam dan menerima kehadiran wakil-wakil asing), Tachara (Istana Darius) dan Perbendaharaan.

Tetapi jika Xerxes merancang untuk kembali ke Yunani buat kali ketiga, hasratnya tergendala. Ini selepas baginda dibunuh oleh ketua pengawal diraja Parsi, Artabanus pada 465 SM. Bagaimanapun, kemangkatan baginda dibalas oleh puteranya Artaxerxes selepas mendapat tahu motif sebenar pembunuhan yang dilakukan Artabanus.

RUJUKAN

Stilwell, B. (2020, 29 April). An ancient king whipped the ocean to protect his troops – and it worked. We Are The Mighty.

Gillan, J. (2022, 11 Mei). Persian King Xerxes Ordered the Sea to be Whipped as Punishment. Ancient-Origins.


Jatuhkah Kualiti Komedi Filem Hollywood?

Semua
peminat filem ada selera masing-masing berkenaan jenis filem yang ditayangkan
di panggung seperti drama, aksi, thriller atau komedi. Sebut pasal komedi,
trend filem sebegini di Amerika Syarikat dilihat semakin menurun bukan saja
dari kuantiti tetapi juga dari segi kualiti. Dengan cerita yang bersifat cliche
dari awal sampai akhir, penggunaan teknik komedi yang mengarut dan melampau
serta tiada lagi tarikan bintang membabitkan pelakon seperti John C. Reilly dan
Adam Sandler, tidak hairanlah mengapa genre filem sebegini semakin ditolak oleh
penonton di sana.

Mungkin
ada yang berpandangan kata-kata sebegini terlalu kasar dan keras. Tetapi
melihat kepada gerak kerja promosi dan sambutan filem terbaru yang menampilkan
Reilly dan regu kolaborasinya Will Ferrell iaitu Holmes dan Watson yang
ditayangkan pada Disember tahun lepas, ia sememangnya mengecewakan. Keengganan
pengedar mereka Sony Pictures menayangkan filem ini kepada pengkritik dan
menyiarkan trailer filem sudah memberi tanda ia akan membawa kekecewaan kepada
pasukan produksi dan pengedar. Maka tidak hairanlah, ramai menggelar filem
berkenaan antara filem terburuk tahun 2018 dan hanya mampu mengutip sembilan
juta dolar pada minggu pembukaannya.

Trend
sebegini berlawanan dengan apa yang berlaku lima tahun lepas di mana
studio-studio berlumba-lumba menerbitkan filem komedi mereka seperti We’re The
Millers, Neighbors dan 22 Jump Street. Tetapi bilangan tersebut semakin
berkurangan dengan filem komedi yang dianggap paling berjaya tahun lepas ialah
Night School yang menampilkan Kevin Hart dan Tiffany Haddish yang mengutip
kutipan pecah panggung $100 juta dengan belanjawan lebih $20 juta. Namun, itu
bukan bermakna pengakhiran bagi bintang-bintang seperti Melissa McCarthy, Hart
dan Ferrell kerana mereka masih menjadi taruhan studio-studio untuk
menghasilkan filem-filem komedi pecah panggung.

Tetapi
ramai juga figura yang dianggap legenda dalam dunia komedi meninggalkan takhta
mereka dan memfokuskan usaha mereka pada perkara lain. Steve Carell yang
dikenali sebagai Michael Scott dalam siri komedi The Office lebih berminat
kepada peranan dramatik dan serius seperti Mark Baum (The Big Short) dan Donald
Rumsfeld (Vice). Seth Rogen pula lebih berminat kepada bidang penerbitan dan
sekali-sekala mengambil peranan sebagai pelakon pembantu. Sementara Sandler
pula sibuk menghasilkan filem-filem komedi untuk Netflix. Hanya Ferrell sahaja
yang cuba meneruskan trend filem komedi biasa yang masih bergantung kepada
premis penceritaan menarik dan plot yang bersifat suam-suam kuku.

Plot
sebegini dilihat sudah hilang serinya kerana tidak membawa sebarang unsur
pembaharuan. Ini ditambah pula kecenderungan mereka merekrut rakan-rakan yang
dilihat boleh menambah indeks ketawa sesebuah filem yang kadangkala bukan saja
tidak berhasil tetapi juga menambah kerosakan pada sesebuah filem. Dan dengan
kos pembikinan dan pemasaran yang semakin mahal, perkara terakhir yang
dimahukan studio ialah melihat filem-filem edaran mereka rugi besar di sebalik
nama-nama besar yang membarisinya. Bukan sekali filem-filem sebegini
gagal,  dapat pulangan modal atau dapat
keuntungan yang bersifat sederhana.

Atas
sebab itu, studio-studio cuba membawa variasi dalam setiap filem komedi yang
diedarkan mereka di pasaran. Game Night misalnya yang ditayangkan pada tahun
lepas membawa pendekatan misteri dan komedi gelap dalam plot penceritaannya
hasil idea duo sama yang menghasilkan lakon layar Spider-Man: Homecoming, John
Francis Daley dan Jonathan Goldstein. Filem yang menampilkan Jason Bateman,
Rachel McAdams, Kyle Chandler dan Jesse Plemons bukan saja mendapat pujian
penonton dan pengkritik, bahkan mendapat kutipan pecah panggung $117.5 juta.

Tetapi
dengan skop filem komedi arus perdana semakin mengecil, penonton mendapat nilai
hiburan dan jenaka dari sumber yang tidak disangka-sangka: filem adiwira. Jika
anda perasan, elemen komedi yang diselitkan dalam filem-filem sebegini sentiasa
bikin penonton tidak kering gusi. Adegan sebegini berjaya kerana elemen lucu
yang diselitkan bersifat semulajadi dan tidak dibuat-buat. Siapa tidak tahan
melihat kerenah Deadpool/Wade Wilson (Ryan Reynolds) dalam Deadpool dan
Deadpool 2 yang suka bercakap dan bikin ramai geleng kepala. Bagi peminat
Marvel Cinematic Universe (MCU), pasti sudah masak dengan kerenah Thor (Chris
Hemsworth) dan Hulk/Dr Bruce Banner (Mark Ruffalo) termasuk dalam filem Thor:
Ragnarok. Filem ketiga Thor yang mendapat sentuhan Taika Waititi ini mendapat
pujian penonton dan pengkritik kerana dapat menyelitkan elemen ringan dan
humor, sekaligus menjadikan ia tampak segar dan menarik.

Filem-filem
animasi juga cuba membuat perkara sama tetapi reaksi dari eksperimen itu
bersifat bercampur-campur seperti The Grinch dan Ralph Breaks the Internet.
Justeru, ini menimbulkan persoalan mengapa mereka jadi pilihan penonton?
Filem-filem sebegini membawa pelbagai jenis aksi yang tidak pernah menghampakan
dan membina hubungan emosi yang kuat dengan penonton. Pada masa sama, ia turut
membawa elemen-elemen yang dahulunya merupakan hak eksklusif sesebuah filem
komedi dan lebih berjaya dalam percubaan mereka.

Melihat
kepada angin perubahan yang melanda genre filem komedi, tidak hairanlah ramai
berubah angin dan cuba menyelit unsur kepelbagaian genre dalam filem mereka.
Mereka sedar penonton hari ini tidak lagi terhibur dengan jenaka-jenaka
berunsur slapstik. Suka atau tidak, elemen komedi yang dibawa harus diberi
nafas baru agar ia terus mendapat sambutan dari kalangan peminat. Dan ini
disedari oleh ramai pembikin filem termasuk filem komedi terutama di Malaysia.
Bagi yang pernah menonton Hantu Kak Limah Balik Rumah atau Hantu Kak Limah
pasti sedar dua filem komedi seram yang mendapat sentuhan Mamat Khalid ini
berisi dan membawa mesej bermakna kepada masyarakat. Jika pembikin filem masih
kekal di takuk lama dengan filem-filem yang buruk dari segi kualitinya, maka
bersedialah filem dikecam habis-habisan oleh geng bawang tak berlesen dan apa
saja bentuk kepercayaan yang masih ada dengan studio akan hancur berkecai.

SUMBER

Hassenger,
Jesse. (2018). TheVerge.com. Holmes & Watson’s failure shows how the world
is changing for cinematic comedy. https://www.theverge.com/2018/12/28/18159190/holmes-watson-flop-will-ferrell-studio-comedy-movies-change-2018


Manuskrip Paling Misteri Dan Membingungkan

Pada tahun 1912 di Itali, Wilfrid Voynich, seorang penjual buku telah menemui sebuah manuskrip pelik. Manuskrip yang tidak diketahui penulisnya. Manuskrip yang tak dapat difahami tulisannya. Manuskrip yang penuh dengan ilustrasi-ilustrasi membingungkan.

Manuskrip yang hanya tinggal 240 muka surat ini kemudiannya dibeli oleh Voynich sendiri. Nama manuskrip tersebut diberikan nama Voynich kerana dialah yang telah mambawa manuskrip tersebut ke Amerika dan penyelidikan kali pertama dimulakan untuk mengetahui pelbagai perkara misteri daripada manuskrip itu.

Antara perkara yang diselidik daripada manuskrip tersebut adalah;

1. Penulisnya. Sehingga kini, tiada siapa yang tahu siapa penulis manuskrip tersebut. Tetapi pelbagai calon telah diketengahkan oleh penyelidik.

Antaranya adalah Roger Bacon. Roger Bacon adalah seorang polymath Perancis pada abad pertengahan. Dikatakan manuskrip tersebut ditulis oleh beliau untuk memahami tatabahasa sejagat (universal grammar).

Macam saintis sekarang nak cari hukum sejagat yang mentadbir alam, Roger Bacon pula mahu mencari tatabahasa sejagat yang mentadbir segala bahasa.

Selain Roger Bacon, John Dee adalah calon seterusnya. John Dee merupakan ahli mistik dan ahli al-kimia ketika era Ratu Elizabeth.

Mungkin juga manuskrip tersebut ditulis oleh Edward Kelly, juga ahli mistik. Kemudian menunggang nama Bacon supaya dapat dijual dengan harga yang mahal.

Ada teori lain menyatakan ia ditulis oleh Jacobus Sinopius, seorang doktor peribadi Maharaja Rudolf II. Dikatakan manuskrip tersebut adalah catatan beliau sebagai seorang ahli kimia, botanis dan farmasis.

Ada sampai ke satu tahap, manuskrip tersebut ditulis oleh Voynich sendiri.

2. Antara perkara misteri lain adalah tarikh manuskrip tersebut ditulis. Ramai bersetuju ia ditulis pada kurun ke-15.

Tapi tarikh spesifik manuskrip tersebut tidak dapat dijejak walaupun setelah menggunakan pentarikhan radiokarbon.

Ada yang kata pada tahun 1420, ada yang kata tahun 1404, ada juga yang kata pada tahun 1438.

3. Kemudian, perkara yang paling serius dikaji adalah tulisannya. Sehingga kini tiada siapa yang tahu sistem tulisan yang digunakan dalam manuskrip tersebut. Yang pasti ia ditulis dari kiri ke kanan.

Ada yang berspekulasi bahawa sistem tulisan tersebut pernah dituturkan suatu ketika dahulu, tapi tidak pernah ada sistem tulisan. Kiranya manuskrip tersebut adalah sebagai percubaan untuk mencipta tulisan untuk pertuturan tersebut.

Ada juga teori lain menyatakan ia ditulis berniat untuk menyembunyikan mesej tertentu dengan menulis tulisan dalam bentuk kod-kod.

Ada juga yang menyatakan tulisan tersebut sengaja ditulis dalam bentuk yang tiada makna untuk menyembunyikan informasi-informasi penting.

Ada juga yang kata manuskrip tersebut memang tak ada apa-apa langsung maksud kerana tidak dapat dibaca dan difahami.

4. Perkara misteri lain adalah pengetahuan yang terkandung dalam manuskrip Voynich. Manuskrip tersebut, bukan saja tulisan yang menjadi misteri, tetapi ilustras-ilustrasi dalam manuskrip tersebut juga penuh dengan misteri.

Walaupun sebahagian ilustrasinya dapat difahami, tetapi mesej disebalik ilustrasi tersebut masih tak dapat digarap.

Adakah ia tafsiran mimpi-mimpi? Adakah ia pengetahuan yang hilang daripada budaya yang dilupakan seperti Atlantis (Atlantis tak wujud)?

Adakah ia rahsia-rahsia ilmu perubatan? Adakah ia mengandungi misteri yang terungkap dalam tafsiran astrologi?

Tiada siapa lagi yang tahu.

Misteri, kan? Anda rasa?


Xenobot: Robot Yang Boleh Replika Diri Sendiri?!

Sesetengah spesies perlu melakukannya secara berpasangan. Ada pula yang mampu melakukannya tanpa mengetahui pembabitan pihak lain yang terlibat. Dan ada yang boleh melakukannya sendiri. Yang pasti, keupayaan hidupan mikro menghasilkan pereplikaan yang bersifat pelbagai merupakan satu lagi tanda kebesaran Allah s.w.t.

Dan komuniti saintifik percaya keupayaan ini berjaya ditiru pada robot bernyawa atau xenobot. Xenobot ialah hidupan sintetik yang diambil daripada beberapa ribu sel embrio katak sebelum disusun membentuk kluster yang bersaiz 1 mm. Ia tidak mempunyai sistem penghadaman atau sistem saraf dan mu.sn.ah selepas tempoh dua minggu.

Dalam kajian yang diterbitkan dalam jurnal Proceedings of the National Academy of Sciences, xenobot telah menunjukkan hasil yang mengejutkan. Pertama, ia masih mengekalkan bentuk yang diarahkan dalam eksperimen. Kedua, ia tidak mempunyai rupa atau tingkah laku sama seperti katak biasa. Salah satu aspek yang dikatakan berbeza ialah aspek pembiakan.

Menurut salah seorang penulis kajian, Profesor Josh Bongard dari Universiti Vermont, mana-mana hidupan yang menghasilkan salinan dirinya boleh melakukan proses pereplikaan. Cuma dalam konteks tumbuhan dan haiwan, proses ini hanya boleh dibuat menerusi pembiakan – mekanisme yang terdiri daripada penunasan hinggalah bertelur dan melahirkan anak. Tetapi untuk xenobot, ia menggunakan proses pereplikaan kinematik – proses yang selalunya dilakukan oleh molekul dan bukan organisma.

Perkara ini disedari oleh para saintis dengan memerhatikan tindak-tanduk xenobot dalam piring-piring petri yang mengandungi air kolam dan sel bebas daripada embrio katak. Mereka perasan xenobot bergerak mengikut corak skru gabus dan melanggar sel-sel bebas lain di mana ia ditolak untuk membentuk himpunan sel.

Apabila sel-sel ini saling melekat, mereka boleh mereplikakan diri mereka dalam bentuk kluster baru dan bergerak untuk tempoh lima hari. Tetapi ia hanya boleh direalisasikan sekiranya saiz kluster xenobot itu besar. Selain itu, xenobot hanya boleh membuat proses pereplikaan sekali saja. Ini kerana generasi kedua xenobot terlalu lemah untuk menghasilkan generasi seterusnya.

Tetapi isu ini boleh diatasi dengan menggunakan aplikasi kecerdasan buatan. Xenobot boleh diarah mengikut bentuk tertentu di mana ia membantu melancarkan proses pereplikaan xenobot.

Terdapat banyak aplikasi yang boleh digunakan untuk xenobot. Salah satu aplikasi yang dilihat pasukan kajian ini ialah membaiki litar-litar elektrik. Xenobot juga boleh diaplikasikan sebagai pengutip plastik mikro dalam air. Tetapi Bongard percaya untuk jangka masa panjang, ia boleh digunakan sebagai asas biobot untuk mengubati penyakit atau merawat organ-organ badan.

RUJUKAN

Davis, N. (2021, 29 November). ‘Amazing science’: researchers find xenobots can give rise to offspring. The Guardian.


Bila Juara Dunia Chess Bertepuk Tangan Atas Kekalahannya

Boris
Spassky bangun dari tempat duduknya. Dia diam, dan terus berdiri. Hadirin di
dalam dewan kesemuanya diam, menunggu apa yang bakal terjadi seterusnya.

“Clap,
clap”, bunyi tepukan tangan dari Spassky.

Di
hadapannya, Bobby Fischer, yang merupakan lawannya dari Amerika Syarikat,
melihat dengan penuh tidak percaya. Jarang sekali dalam Kejohanan Dunia,
seorang Juara Dunia kalah dalam perlawanan, dan bertepuk tangan atas kemenangan
pihak lawannya.

Fischer
berasa agak terharu.

Hadirin
yang ada di dewan turut meraikan kemenangan Fischer dalam perlawanan ke enam
Kejohanan Catur Dunia 1972 (World
Championship 1972). Baru perlawanan ke enam, ada berbaki 15 lagi perlawanan
bakal dihadapi oleh Fischer dan Spassky, namun kekaguman Spassky terhadap
kejayaan Fischer adalah satu bentuk sportsmanship
yang Fischer amat hargai.

Bobby
Fischer bukanlah biasa-biasa. Semenjak umur 6 tahun, dia diajar bermain catur
oleh kakaknya. Sekiranya kakaknya sibuk, Fischer akan mengajak ibunya bermain
catur bersamanya. Minatnya terhadap catur amat mendalam, sehinggakan satu
ketika Fischer berjumpa dengan satu buku catur dan menelaah segala isinya.

Keluarganya
sendiri tidak punya banyak masa untuk melayan Bobby dan caturnya. Sampai satu
tahap, ibu Bobby menghantar iklan ke akhbar, bertanya kalau-kalau ada anak lain
yang sebaya umur dengan Bobby yang ingin bermain catur bersama anaknya. Pihak
akhbar bingung mendapat iklan sedemikian rupa. Iklan apa ini? Bagaimana patut
kita klasifikasikan? Mencari pekerja? Bukan. Mencari orang? Nampak macam tidak
sesuai.

Iklan yang dihantar oleh ibu Bobby kemudian diberikan kepada “orang kuat” catur di Amerika, yang kemudiannya menjemput Bobby bermain dalam kejohanan bersama dengan seorang Master catur terkemuka Amerika, Max Pavey. Sudah tentulah Bobby kalah.

Masakan seorang budak baru berusia lingkungan 10 tahun menang melawan seorang Master dalam permainan catur? Namun, Bobby Fischer member saingan sengit kepada Max, dan hal ini menarik perhatian seorang guru catur, Carmine Nigro, yang kemudiannya menjemput Bobby menyertai Kelab Catur Brooklyn.

Bakat
Fischer kemudiannya digilap, dan Fischer menunjukkan tanda-tanda bahawa dia
sememangnya seorang Genius dalam dunia Catur. Dia berjaya menang Kejohanan
Catur Amerika Syarikat (US Championship) pada tahun 1957/58, menjadikan dirinya
juara US termuda pada usia 15 tahun. Kemenangan Bobby juga menjadikan dia
seorang International Master, gelaran
yang agak tinggi bagi mereka yang menganggap bermain catur sebagai satu kerjaya
professional.

Sebagai seorang International Master pada usia yang muda, Fischer juga dilihat sebagai seorang yang mempunyai IQ yang tinggi. Namun begitu, pada usianya 16 tahun, Fischer berhenti sekolah kerana baginya, tidak ada apa-apa yang dia belajar dari sekolah. Fischer mula serius bermain catur sebagai atlet professional, memenangi banyak pertandingan di peringkat US dan antarabangsa, hingga melayakkan Fischer menjadi salah seorang Candidates yang cuba merebut Kejuaraan Dunia pada tahun 1962.

Catur di Russia pula, dianggap sebagai satu permainan buat golongan elit. Russia (yang pada itu dikenali sebagai Soviet Union) mempunyai barisan pemain catur yang hebat dan terkenal di peringkat antarabangsa, dan mereka mengungguli banyak pertandingan catur di peringkat dunia. Catur, dalam erti kata lain, adalah satu bentuk ideologi yang ditanamkan ke dalam minda warga Soviet, “kita hebat bermain catur, dan catur merupakan permainan yang menggunakan strategi dan ketajaman akal, maka kita, bangsa Soviet, adalah bangsa yang bijak dan hebat.”

Pada tahun 1962, Fischer merupakan salah seorang Candidates yang bakal bertarung untuk merebut tempat untuk berlawan dengan Juara Dunia pada tahun berikutnya. Format kejohanan adalah seperti ini: Beberapa orang calon (Candidates) akan berlawan sesama  sendiri untuk mendapatkan tempat sebagai lawan (Challenger) kepada Juara Dunia (World Champion). Juara Dunia akan berusaha untuk mempertahankan kejuaraan yang disandangnya, manakala lawan atau Challenger akan cuba untuk menjadi Juara Dunia yang baru.

Maka Bobby Fischer berhasrat untuk menjadi Challenger, namun terdapat beberapa halangan. Menurut Fischer, terdapat beberapa orang pemain catur Russia yang sengaja seri sewaktu awal permainan untuk mendapatkan ½ mata. Hal ini mengganggu Fischer kerana untuk memenangi Kejuaraan Candidate adalah berdasarkan kepada point, dan sekiranya pemain Russia berpakat sesama mereka, Fischer tidak mungkin berpeluang untuk menang. Perkara ini menyebabkan kemarahan Fischer sehingga Fischer menulis satu artikel mengkritik sikap pemain Russia di Sports Illustrated, dengan tajuk artikel “The Russians Have Fixed World Chess“. Fischer berjanji dia tidak akan kembali bermain sebagai Candidates pada tahun selepas itu, selagi mana perkara ini tidak diatasi.

Meskipun tidak berpeluang untuk berlawan dengan Juara Dunia,
Fischer terus bermain catur secara professional sepanjang tempoh 1960 – 1970.
Dia memenangi banyak kejohanan bertaraf dunia, sehingga ke satu tahap dia
menjadi selebriti masyarakat US dan profilnya diletakkan dalam majalah
terkenal, Life.

Pada tahun 1970, Fischer sekali lagi ingin cuba merampas
kejuaraan dunia. Kalau sebelum ini pada 1962, dia tidak berpuas hati dengan
sistem kejuaraan, pada tahun 1970, Fischer berhempas pulas menjuarai pelbagai
kejohanan utama sehinggalah Fischer berjaya memasuki Kejohanan Candidate pada tahun 1971. Dalam
Kejohanan Candidate tersebut, Fischer
ternyata mendominasi kejohanan itu dan berjaya memperoleh tempat pertama dalam
kejohanan terbabit. Fischer dijadualkan akan menjadi Challenger kepada Juara Dunia, Boris Spassky.

Pertarungan
Bobby Fischer menentang Boriss Spassky merupakan sebahagian manifestasi perang
dingin. Bagi Soviet, mereka wajib mempertahankan kejuaraan yang telahpun
didominasi oleh mereka sejak sekian lama. Jadi, tanggungjawab Spassky adalah
berat. Pertahankan kejuaraan dunia yang dia pegang, dan harumkan nama Soviet.
Iyalah, takkan Soviet nak kalah dengan US kan?

Pada
1972, perlawanan antara Boriss Spassky dan Bobby Fischer berlangsung. Ini
adalah pertarungan antara Amerika dan Russia!

Oh
dan btw, perlawanan dunia ini bukan calang-calang.

Format
perlawanan ini adalah sama seperti perlawanan catur yang lain. 1 mata sekiranya
menang, ½ mata sekiranya seri, dan 0 mata sekiranya kalah. Perlawanan akan
berlangsung sebanyak 24 pusingan, dengan satu hari satu perlawanan, dan tiga
hari perlawanan dalam masa seminggu. Perlawanan kejohanan dunia ini berlangsung
selama 7 minggu, dengan perlawanan berlangsung setiap hari Ahad, Selasa dan
Khamis. Hari Sabtu adalah hari cuti, dan sekiranya pertarungan tidak habis pada
hari berkenaan, ia akan dibawa pada hari berikutnya.

Bobby
Fischer terkenal sebagai seorang yang schizophrenia dan paranoid. Sebelum
perlawanan berlangsung pun, pihak penganjur mempunyai masalah untuk menghubungi
Fischer, dan Fischer sendiri terlepas upacara pembukaan World Championship.
Fischer juga dilihat paranoid apabila mengatakan kepada media bahawa pihak
Russia meletakkan pepijat (bug) atau
alat pengintip untuk mengintip persiapan dia sepanjang kejohanan berlangsung.

Fischer
terkenal sebagai seorang pemain catur yang handal. Dia bahkan dipuji oleh
pemain catur sezaman dengannya sebagai antara yang terbaik abad itu (Greatest
of the Century). Gaya permainan Fischer adalah lebih kepada sharp tactical play, di mana Fischer
akan menyerang dengan penuh teliti sambil
cuba mendominasi papan catur dengan taktikal yang sukar dibaca.

Spassky
pula adalah seorang yang lebih flexible. Taktikal Spassky lebih kepada bertahan
dan menunggu masa yang sesuai untuk menyerang, dengan kelebihan psikologi
berpihak kepada Spassky kerana bermain di laman sendiri dan Fischer sendiri
tidak pernah menang menentang Spassky sepanjang 3 kali mereka bertarung di
arena antarabangsa.

Pada
perlawanan pertama, Fischer kelihatan tidak mampu untuk fokus. Banyak alas an
yang diberikan oleh Fischer. Kamera mengganggu. Bunyi kipas. Pada perlawanan
pertama, masalah paranoid Fischer terserlah, sehingga Fischer terbuat kesalahan
(blunder) pada pergerakan ke 29 nya, menyebabkan dia kehilangan buah Bishopnya. Dia cuba untuk menebus
kesilapannya, namun Spassky, lawan yang lebih berpengalaman, mengambil
kesempatan itu dan terus menghukum Fischer atas kesalahannya.

Pada
perlawanan kedua, Fischer meminta agar tiada kamera merakam perlawanan mereka,
kerana katanya, “bunyi kamera itu bising”. Disebabkan pihak penganjur tidak
mahu melayan karenah Fischer, Fischer menarik diri dari pusingan kedua, dan
member kemenangan mudah kepada Spassky, 2-0.

Pada
perlawanan ketiga, Spassky bersetuju dengan syarat Fischer untuk bermain tanpa
kehadiran kamera di satu bilik tertutup di bahagian belakang dewan. Hanya
dengan 3 orang di dalam bilik tersebut (Fischer, Spassky dan pengadil
pertandingan), Fischer berjaya memperoleh kemenangan pertama menentang Spassky
sepanjang kariernya, apabila Spassky tersilap langkah dalam merangka stratergi.

Pertarungan
pusingan ke empat berlangsung di dewan utama, atas permintaan Spassky, namun
tiada kamera dibenarkan, atas permintaan Fischer. Perlawanan ini berkesudahan
seri apabila kedua-dua pihak buntu menyerang satu sama lain. Pusingan kelima
pula dimenangi oleh Fischer, apabila Spassky membuat kesilapan (blunder) yang
mengakibatkan salah kira (miscalculation).
Selepas pusingan kelima, keputusan pertandingan adalah 2 ½ – 2 ½ .

Pusingan
ke enam, pertarungan antara Fischer dan Spassky, merupakan pertarungan Match of the Century. Ada beberapa sebab
kenapa pusingan ini dipanggil sedemikian rupa. Sebab pertama adalah – Bobby
Fischer terkenal sebagai seorang pemain yang selalu bermula dengan opening 1. e4. Sewaktu pertandingan
berlangsung, pihak lawan boleh mempersiapkan beberapa balasan terhadap opening yang biasa dilakukan oleh pihak
lawan, dalam erti kata lain, Spassky boleh mempersiapkan diri bagi menghadapi
1. e4 yang selalu digunakan oleh Fischer.

Namun dalam pusingan ke enam, satu keajaiban berlaku. Fischer, yang mendapat buah putih, memulakan perlawanan dengan opening 1. c4, satu opening yang jarang sekali Fischer guna dalam pertandingan besar. Sepanjang kariernya, hanya 2 kali Fischer pernah menggunakan opening 1.c4, dan hal ini amat memeranjatkan Spassky.

Dalam pusingan ini juga, teserlah kehebatan Fischer yang sebenar. Dia perlahan-lahan merangka stratergi, meletakan buahnya di posisi yang stratergik, dan membuatkan Spassky sendiri takjub dengancorak permainan elegan yang ditunjukkan oleh Fischer. Di akhir perlawanan, Spassky sendiri bangun dari tempat duduk, dan menepuk tangan bersama hadirin yang hadir, menunjukkan rasa hormat kepada Bobby Fischer.

Selepas pusingan keenam, Fischer meneruskan kejohanan dengan
beberapa lagi kemenangan dan seri, sebelum kalah satu pusingan kepada Spassky
di pusingan ke-11. Meskipun pada asalnya perlawanan ini sepatutnya berlangsung
sebanyak 24 pusingan, Spassky mengaku kalah melalui telefon pada pusingan ke
21, sekaligus menjadikan Fischer pemenang dan Juara Dunia baharu 1972. Fischer
kemudian diangkat ikon Amerika kerana berjaya mengalahkan wakil Rusia, dan
terus mengekalkan kejuaraan dunia selama tiga tahun, sebelum melepaskannya.

RUJUKAN:

theVintageNews. https://www.thevintagenews.com/2017/11/30/fischer-vs-spassky/

TheQuietMove. http://www.thequietmove.com/classic-game-fischer-spassky-1972-6/

chesshistory.com. http://www.chesshistory.com/winter/extra/spasskyfischer.html

newsweek.com. https://www.newsweek.com/bobby-fischer-i-knew-67937


Mitologi Athens Memperoleh Namanya

Sejarah Yunani sebenarnya antara sejarah di dunia yang tersangat terperinci perceritaan kerana betapa bangsa Yunani sangat mengagungkan sejarah. Tokoh seperti Hedorotus antara yang dikatakan menjadi “Bapa Sejarah Dunia”.

Yunani mempunyai fasa sejarahnya antaranya ialah fasa Peradaban Mycenaean yang wujud seawal 1600 S.M. Mycenaean Yunani adalah  peradaban yang muncul pada penghujung zaman besi gangsa di Yunani. Namun, selepas kejatuhan peradaban Mycenaean, kita menyaksikan di mana Yunani mula memasuki zaman gelap yang dipanggil sebagai “Dark Ages” dan selepas zaman gelap Yunani inilah lahirnya satu fasa yang dikenali sebagai “Acient Greek” atau dalam bahasa Melayunya “Yunani Purba.”

Saya suka untuk memulakan penceritaan sejarah Yunani pada zaman klasikal Yunani dengan memetik Athens, sebagai permulaan kepada penceritaan sejarah Yunani. Kenapa mesti Athens? Kalian harus tahu bahawa Athens adalah sebuah bandar, antara di dunia, yang mempunyai banyak data penceritaan yang lengkap dan amat menghargai sejarah sehinggakan Cicero, seorang alhli falsafah Rom pernah berkata:

“Apabila aku menjejakkan kaki ke dalam Athens, ianya seolah-olah seperti aku sedang berpijak di atas kepingan sejarah.”

Athens adalah sebuah kota yang dihuni oleh manusia sejak ribuan tahun. Lokasina yang terletak di selatan Eropah, Athens akhirnya menjadi antara kota yang mengetuai perkembangan tamadun Yunani. Hari ini, Athens juga menjadi kebanggan Barat di atas perkembangan ilmu, yang boleh dibandingkan seiring dengan perkembangan tamadun-tamadun dari timur.

Nama Athens adalah datang daripada nama seorang dewi yang bernama Athena, yang asal daripada zaman pra-Yunani. Athena adalah dewi tamadun, kebijaksanaan, kekuatan, strategi, kemahiran, keadilan dan kerajinan. Mitos menceritakan mengenai bagaimana Athens mendapat namanya apabila persaingan antara Posesidon, iaitu Dewa Laut dalam Tamadun Yunani.

Athena dan Poseidon telah meminta kepada Cecrops, pemerintah Athens ketika untuk menanungi Kota Athens dan setiap antara dewa ini akan memberi hadiah kepada pemilik Athens dan hadiah yang dipilih itulah akan menjadi penaung dan nama kota itu akan diberi atas namanya.

Maka, diceritakan bahawa Poseidon telah menghasilkan kolam air panas dengan menghentakkan trident (senjata yang digunakan oleh Poseidon) ke tanah. Athena pula telah menghasilkan Pokok Olive, yang membawa lambang keamanan dan kekayaan. Cecrops akhirnya telah memilih pokok Olive yang dihasilkan oleh Athena sekaligus menamakan kota di bawahnya sebagai Athens, sempena nama Athena.


Mengapa Perokok Sukar Kena Kanser Paru-Paru?

Dalam dunia ini, ada banyak soalan takkan terjawab. Soalan macam “King Arthur ni betul ka lagenda jer?” mustahil ada jawapan. Soalan macam “siapa bunuh JFK?” pun takkan ada jawapan. Tetapi soalan “mengapa perokok sukar kena kanser paru-paru?” mungkin sudah ada jawapannya. Fikir balik – sains kata rokok adalah faktor risiko pertama di sebalik kanser paru-paru. 90+ peratus kematian angkara kanser paru-paru pula berpunca daripada tembakau (CDC, n.d.). Namun majoriti perokok tegar takkan kena kanser.

Persoalan ini sudah lama menghantui saintis. Dan jawapannya tidak sangka selama ini di depan mata. Dalam satu kajian terbaru, saintis daripada Kolej Perubatan Albert Einstein menumpukan perhatian pada ketahanan sel paru-paru. Namun kajian ini menggunakan sampel bersaiz kecil – 33 orang sahaja. Tetapi dapatan mereka masih boleh dianggap sebagai petunjuk.

Kalangan perokok yang kebal kanser rupanya mempunyai sel yang tidak bermutasi. Sel paru-paru mereka boleh tahan lama. Mutasinya hanya pada dasar usia semata-mata (Huang, et al., 2022). Sekalipun tidak kena kanser, kesannya jangan ingat tiada.

Penyelamat Yang Terjejas

Mungkin ada yang tidak faham bahasa laras tinggi seperti mutasi dan sebagainya. Dengan kata mudah, faktor genetik melindungi perokok daripada kanser. DNA membaiki sel rosak dengan cepat, sekali gus mencegah kanser. Masalah sekarang, DNA itu sendiri dirosakkan bahan dalam rokok. Asap tembakau didapati merosakkan DNA dalam paru-paru secara berkala (Spivack, 2022). Cuma jauh mana DNA rosak, itu berbeza ikut badan. Perokok tegar setegar-tegarnya boleh saja merokok sampai bila-bila tanpa bebanan mutasi yang menyebabkan kanser. Jika perokok tegar A bebas kanser, tidak bermakna perokok tegar B bebas juga. Itu analoginya.

Genetik perokok tegar A ini selalunya diwarisi secara keturunan. Macam mana proses ini terjadi, saintis masih belum tahu. Tiada konsensus dalam kalangan saintis sendiri tentang perkara ini. Macam biasa – ada yang berpendapat faktor luaran seperti zat tertentu dalam makanan (Lahtz & Pfeifer, 2011). Namun ia masih lagi pendapat tanpa konsensus umum.

Macam Mana Rokok Menyebabkan Kanser Paru-Paru

Perbincangan ini sudah jelas menunjukkan punca berlakunya kanser paru-paru. Sel paru-paru bertambah rosak setiap kali asap rokok masuk membawa bahan carcinogen. Tisu paru-paru berubah serta-merta. Pada mulanya, badan masih boleh membaiki kerosakan ini. Sistem imun masih kuat untuk menampung. Tetapi rokok mencetuskan ketagihan, yang perlu ditunaikan pada setiap masa. Jadi asap demi asap berkepul masuk dalam paru-paru. Sel yang normal menjadi tidak normal. Dan cukup masa, kerosakan ini merangsangkan tindak balas sampai tumbuhnya barah.

Barah pula mempunyai dua jenis – 1) barah kecil dan 2) barah bukan kecil seperti carcinoma dan adenocarcinoma. Dua jenis barah ini adalah yang paling biasa berlaku pada perokok-perokok tegar. Cuma itulah – ia tidak menentu. Ada yang kena. Ada yang kebal. Dan ada yang tidak kena kanser paru-paru… tetapi kena pula barah otak (Vida, et al., 2014). Seeloknya tidak merokok langsunglah – kerana impaknya tertera ada. Dan hanya kerana orang lain tidak kena barah, tidak semestinya kita kebal secara mutlak. Malah definisi “tidak kena barah” itu sendiri bukan asas saintifik. Mungkin belum kena barah lagi.

Status rokok itu sendiri sudah jelas. Punca ketagihan pun jelas. Dan impak terhadap kewangan lagilah jelas. Lebih baik elak. Jika sudah mula merokok, cari jalan berhenti terus.

RUJUKAN:

CDC. (n.d.). Lung Cancer – What Are the Risk Factors?

Huang, Z., et al. (2022, April 11). Single-cell analysis of somatic mutations in human bronchial epithelial cells in relation to aging and smoking. Nature. 54. 492-498.

Lahtz, C., & Pfeifer, G. (2011). Epigenetic changes of DNA repair genes in cancer. J Mol Cell Biol. 3 (1): 51-58.

Spivack, S. (2022, April 11). Study Suggests Why Most Smokers Don’t Get Lung Cancer. Einstein.

Vida, S., et al. (2014). Brain tumours and cigarette smoking: analysis of the INTERPHONE Canada case-control study. Environ Health. 13: 55.


Bagaimana Nak Bezakan Orang Cina Dan Jepun?

“How To Tell Japs From The Chinese” adalah salah satu artikel dari majalah Life edisi 22 Disember 1941.

Ia edisi yang digelar sebagai edisi “Pearl Habour” kerana ia adalah edisi yang keluar hanya selang beberapa hari selepas ser4ngan Jepun ke atas Pearl Habour, menandakan permulaan bagaimana Amerika diseret ke kancah P3rang Dunia Kedua ketika itu.

Artikel ini menerangkan perbezaan antara bangsa Cina dan Jepun berdasarkan ciri-ciri antropologi masing-masing.

Ini berikutan jenayah berdasarkan kebencian kepada Jepun semakin berleluasa ketika artikel ini ditulis, dan ramai yang menjadi mangsa ialah mereka yang berbangsa Cina.

Desas desus bahawa orang Jepun sudah lama menjadi tali barut dan membocorkan kedudukan strategik aset tentera laut Amerika yang ada di Pearl Habour menambahkan kebencian kepada orang Jepun, dan memangsakan juga orang Cina di Amerika ketika itu.

Perbezaan antara mereka bolehlah dikatakan agak kecil dan tidak ketara jika dilihat sekali lalu. Untuk rakyat Amerika yang kebanyakannya pun tidak dapat membezakan antara bangsa Cina, Jepun, Korea, Vietnam dan menggelarkan semua mereka sebagai “Asians” (sampai hari ni pun masih macam tu), kekeliruan sebegini amat mudah berlaku.

Tambahan pula kemarahan dan kebencian selepas ser4ngan Jepun ke atas Pearl Habour dan Amerika secara amnya menjadikan mereka lebih mudah silap dan amat prejudis kepada “Asians” ini yang tidak dinafikan, lebih kurang sama, paling tidak pada mata mereka.

Beginilah, suatu ketika di Amerika, sikap pukul rata, rasis, prejudis, tidak peduli dan kebencian mereka kepada orang Jepun semasa P3rang Dunia Kedua pernah turut sama memangsakan orang Cina.

Untuk ingatan, hanya beberapa ketika sebelum ser4ngan Jepun ke atas Pearl Habour pada 8 Disember 1941, Jepun juga telah mendarat di Kota Bharu untuk mendapatkan Tanah Melayu dari British.

Kemaraan Jepun sejak itu tidak dapat ditampan oleh British yang akhirnya berundur ke Singapura, mahkota British di Asia. Akhirnya, seluruh Tanah Melayu, telah jatuh ke tangan Jepun pada 15 Februari 1942.

Tapi sebelum itu, pada 14 Februari 1942 telah syahid Leftenan Adnan dan semua rakan-rakannya dari Platun 7, Kompeni C, Batalion Pertama Askar Melayu dalam misi mempertahankan kubu terakhir mereka di Bukit Chandu, Singapura dari musuh.

M4yat beliau dis3ksa dan diaibkan pula selepas dibvnuh kerana kemarahan meluap-luap tentera Jepun kerana Leftenan Adnan telah membvnuh hingga 800 rakan-rakan mereka dalam usaha menawan Bukit Chandu.

Bagi memperingati 78 tahun syahidnya Leftenan Adnan dan rakan-rakan Platun 7, marilah kita sama-sama sedekahkan Al-Fatihah ke atas roh beliau.

Semoga Leftenan Adnan Saidi dan semua anak Melayu yang berjuang hingga ke titisan d4rah yang terakhir dalam mempertahankan watan, membawa bersama nama bangsa dan agamanya diberikan kedudukan yang tertinggi di sisi-Nya, bersama para syahid yang telah berkorban pada jalan Allah.


Sejarah Tradisi Heret Speaker Masuk Dewan Di Kanada

Canada menggunakan sistem demokrasi berparlimen sama seperti Malaysia. Macam biasa setiap kali pilihan raya semua parti akan bertelingkah antara satu sama lain. Tiba hari mengundi, rakyat akan pilih wakil masing-masing.

Ketua parti yang melepasi garisan akan menjadi Perdana Menteri. Ketua parti kedua di belakang pemenang pula biasanya diangkat sebagai Ketua Pembangkang.

Mereka akan memulakan persidangan pertama dalam Dewan Rakyat (House of Commons). Dalam sidang ini, mereka akan mengundi seorang Speaker.

Pada 5 Disember 2019, Anthony Rota dipilih menjadi Speaker Dewan Rakyat yang ke-37. Beliau sudah hampir tahun memegang amanah ini, seorang anak jati Ontario yang fasih dalam bahasa Inggeris, Itali, Perancis dan Sepanyol siap pernah menjadi tenaga pengajar di sebuah universiti terkemuka.

Walau bagaimanapun, pada hari pertama beliau menjadi Speaker, ada satu benda pelik berlaku. Perdana Menteri Justin Trudeau dan Ketua Pembangkang Andrew Scheer mengheret beliau masuk dalam dewan ke arah kerusi Speaker.

Untuk pengetahuan semua, ini adalah tradisi Canada yang diwarisi daripada Empayar British. Pemenang undi Speaker perlu menunjukkan rasa tidak rela dipilih.

Selepas angkat sumpah, lain cerita. Selagi belum angkat sumpah, kena tunjuk rasa tidak rela… sebab ada sejarah di sebalik tradisi pelik ini.

Kerja Yang Digerμηi Dulu

Sistem demokrasi hari ini melantik seorang Speaker untuk mengekalkan adab dewan supaya ahli politik tidak bergaduh. Sesiapa yang enggan patuh mungkin dihμkμm. Itu saja tanggungjawab Speaker sekarang.

Tetapi zaman dulu, seorang Speaker menjadi orang tengah di antara Dewan Parlimen dan Institusi Diraja. Jadi apa-apa hal yang tidak direstui raja memang Speaker tanggung habis. Zaman dulu jawatan Speaker dipanggil parlour atau prolocutor, sudah ada sejak tahun 1258 lagi apabila Peter de Montfort menjadi “pengerusi dewan” di bandar Oxford (Arnold-Baker, 2015).

Bermula dengan de Montfort, jawatan Speaker memainkan peranan penting dalam politik monarki mutlak British. Ada masanya Speaker cari pasal sendiri. Pada tahun 1376, Peter de la Mare menjadi Speaker yang merencanakan konspirasi kuasa.

Beliau menyertai sebuah kumpulan berpengaruh yang mencαηtαs beberapa Menteri Diraja untuk mengukuhkan kedudukan sendiri. Kerana Raja Edward III sudah terlalu lemah. Anak sulungnya pula sαkit teruk. Putera kedua baginda (John of Gaunt) yang membalas deηdαm dan menuntut bela. Speaker de la Mare digμgμrkan hingga ke lembah hina.

Tetapi selalunya Speaker menjadi mαηgsα murka raja. Kena banyak bersabar dan pastikan tidak terlepas cakap – kerana apa-apa pun boleh jadi dalam politik monarki mutlak.

Asal-Usul Tradisi

Kedudukan Speaker memang bergantung pada legitimasi kuasa seorang raja. Formulanya mudah: kestabilan politik bergantung pada keberkesanan seorang raja, yang menjaminkan kemuliaan dalam dewan sekali gus memudahkan kerja Speaker.

Jika raja bangang, maka banganglah segalanya sampai Speaker sekali jadi bangang. Sir Thomas More (1478-1535) sangkut di tengah antara mulia dan bangang.

Beliau menjadi Speaker ketika zaman Henry VIII (1509-1547), yang sangat terkenal kerana berkahwin enam secara bersilih ganti.

Henry memang dasar lelaki. Sudah puas dengan Catherine of Aragon, baginda ingin membatalkan perkahwinan (raja tiada istilah bercerαi). Jadi Henry minta tolong Paus Clement VII untuk tujuan pembatalan ini.

Dan Clement tidak memenuhi hasrat baginda. Jadi tidak lama kemudian, baginda menubuhkan sebuah gereja sendiri yang dipanggil the Church of England.

Gereja ini sama seperti Katolik. Tetapi ketua gereja adalah Raja atau Permaisuri England, bukan lagi paus.

Speaker More tidak bersetuju dengan usaha Henry (The Tudor Times, 2016). Bukan setakat tidak setuju, beliau menentang dan enggan mengiktiraf Henry sebagai Pengerusi Gereja. Akhirnya More dijatuhi hμkμmaη bμημh dengan kata-kata terakhirnya: “Aku mati sebagai hamba baik Raja yang mendahulukan Tuhan.”

Hμkμmaη ini memberi gambaran jelas tentang More. Masalahnya, bukan More seorang yang terkena nasib ini. Lima Speaker lain temui αjαl dalam keadaan sama (tetapi berbeza punca). Pemergian mereka menjadi sensasi sejarah, disebut-sebut sampai hilang maksud asal… dan akhirnya tradisi ini diteruskan hingga kini.

RUJUKAN:

Arnold-Baker, C. (2015). The Companion to British History. Routledge. Halaman 1172.

The Tudor Times. (2016, September 24). Thomas More: Life Story.


Macam Mana Ikan Sebelah Hidup Berbadan Sebelah?

Ikan sebelah, lidah ataupun sisa nabi merupakan salah satu spesies hidupan laut yang sangat unik. Sebab ikan sebelah ni cuma adalah sebelah badan je dan cara dia berenang sebijik macam ikan pari. Senang cerita ikan sebelah ni berenang secara mengiring dan bukan menegak macam ikan-ikan lain.

Tapi apa yang peliknya, ikan sebelah masa mula-mula lahir normal je. Dia boleh je berenang macam biasa. Masalahnya bila dah jadi dewasa, fizikal dan cara renang ikan sebelah ni terus berubah.

Elok-elok boleh berenang menegak, jadi ikan pari. Fizikal dia pulak berubah sehingga hanya sebelah badan je serupa macam ikan. Sebelah lagi terus bertukar menjadi warna jernih. Bukan setakat itu je, kedudukan mata dan hidung ikan sebelah turut berubah.

Persoalannya kenapa ikan sebelah cuma ada sebelah badan?

Pada mulanya, perubahan fizikal ikan sebelah ini amat memeningkan kepala saintis. Macam tak ada sebab munasabah pulak untuk ikan sebelah ni berubah daripada bentuk biasa kepada bentuk sebelah.

Untuk itu, Manfred Schartl daripada University of Würzburg dan Songlin Chen daripada Yellow Sea Fisheries Research Institute in China bekerjasama bagi mengenal pasti fenomena yang dihadapi oleh ikan sebelah.

Hasil akhir kajian mereka mendapati asid retinoik yang wujud dalam badan ikan sebelah menyebabkan warna pigmen kulit berubah kepada jernih. Apabila asid retinoik bertindak balas dengan hormon tiroid, kedua-dua mata dan hidung mula berpindah ke kawasan sebelah.

Seterusnya cahaya juga menjadi elemen yang sangat penting dalam perubahan daripada bentuk ikan biasa kepada ikan sebelah. Caranya adalah cahaya itu tadi akan mempengaruhi kepekatan asid retinoik dalam badan ikan sebelah. Jika asid retinoik semakin pekat, ia akan bertindak balas begitu cepat dengan hormon tiroid. Maka dari situ terhasil lah ikan sebelah.

Sekarang ni bagaimana pula ikan sebelah berubah daripada bentuk normal ke bentuk sebelah?

Selepas dilahirkan, rupa anak ikan sebelah sama je macam ikan biasa. Mereka berenang dengan sangat normal tanpa kelihatan pelik. Malah mungkin kita sendiri pun tak kenal itu sebenarnya adalah anak ikan sebelah. Beberapa minggu kemudian, anak ikan sebelah ni akan berpindah dari kawasan perairan terbuka kepada dasar laut.

Disinilah perubahan mula terjadi, ikan ini akan kehilangan pigmen kulit pada bahagian sebelah. Lagi sebelah masih normal seperti biasa. Secara perlahan-lahan corak renangan ikan sebelah mula berubah daripada renang secara menegak kepada mengiring.

Apa yang paling unik sekali adalah perubahan mata ikan sebelah. Masa kecik dulu, mata deme serupakan macam ikan biasa iaitu terletak di bahagian sisi kanan dan kiri. Apabila sudah dewasa, otot dalam salah satu mata ikan sebelah ni akan mengembang. Hal itu membuatkan kedudukan mata ikan sebelah mendekati mata yang lain. Kemudian, satu tulang tambahan akan tumbuh untuk menolak mata ikan sebelah ke atas sikit. Lebih kurang macam mata ikan pari juga. Proses itu akan membolehkan ikan sebelah memiliki pandangan yang lebih luas untuk mencari makanan dan lari daripada mangsa.

Bagi anggota tubuh yang lain macam mulut masih lagi sama tapi agak pelik sedikit. Sebab mulut ikan sebelah ni lebih kurang je seperti ikan biasa dengan dua mata yang berada di sisi yang sama. Kalau macam ikan pari tu okay lah juga, tak ada lah pelik sangat.

Walau bagaimanapun dalam tradisi Islam, ikan sebelah wujud setelah Nabi Musa A.S melepaskan ikan yang telah baginda makan sebelahnya. Atas kuasa Allah S.W.T, ikan yang telah dimakan sebelah badan itu terus berenang dan wujud sehingga ke hari ini.

Kepada korang semua, ada yang pernah makan ikan sebelah tak, apa rasanya? Sebab ada yang cakap tak semua ikan sebelah sedap untuk dimakan.

Alam kehidupan ni sangat menarik. Sebab tu kami terbitkan BIOLOGIA yang bercerita macam-macam pasal haiwan. Jom beli di Shopee: https://bit.ly/biologiashopee

Rujukan

Maximilians, J. (2016, Disember 5). Why the flounder is flat. ScienceDaily. Dipetik daripada https://www.sciencedaily.com/releases/2016/12/161205110908.htm

Westreich, S. (2020, Oktober 5). This is how flounders become flat. Medium. Dipetik daripada https://medium.com/@westwise/this-is-how-flounders-become-flat-e18b933f9c5d


Kenapa Sotong Kurita Makan Diri Sendiri Selepas Mengawan?

Normal bagi sesetengah haiwan, ia akan mati selepas mengawan. Tetapi bagi sotong kurita betina, cara ia pergi selepas menghasilkan telur masih dianggap dahsyat. Sebaik saja telurnya akan menetas, ia akan berhenti makan dan meninggalkan tudung perlindungan pada telur-telurnya. Setelah itu, sotong kurita betina akan membunuh dirinya dengan cara sama ada menghempaskan dirinya pada batu, mengoyak kulitnya sendiri atau makan diri sendiri.

Mungkin ada menyangka perlakuan sebegini sebagai tidak masuk akal. Tetapi hakikatnya, ia didorong oleh perubahan kimia dalam badan sotong itu sendiri. Sebaik saja sotong kurita betina menghasilkan telur, ia akan mengalami perubahan dari segi penghasilan dan penggunaan kolesterol dalam badan. Perubahan ini mengakibatkan peningkatan pengeluaran hormon steroid – perubahan biokimia yang akhirnya menjejaskan sotong kurita betina itu.

Sebelum ini, tiada siapapun tahu mengapa ia berkelakuan sedemikian. Saintis mengemukakan pelbagai teori seperti mengumpan haiwan pemangsa daripada mendekati telur atau melepaskan nutrien dalam air bagi membantu tumbesaran telur.

Tetapi penyelidik Z. Yan Wang dari Universiti Washington percaya sotong kurita betina berbuat demikian bagi mengelakkan telur-telurnya dimakan oleh sotong-sotong kurita lain yang lebih tua. Perlu diingat, sotong kurita mempunyai kecenderungan kanibalisme. Jika sotong kurita yang lebih tua masih wujud, pastinya ia akan memakan telur atau sotong yang lebih kecil.

Ahli psikologi dari Universiti Brandeis, Jerome Wodinsky percaya kunci kepada mekanisme kemusnahan diri sotong kurita betina terletak pada kelenjar optik, sepasang kelenjar yang terletak berhampiran dengan mata sotong kurita. Peranan kelenjar ini hampir sama dengan kelenjar pituitari dalam badan manusia. Cuma penyelidik haiwan tidak menyangka kelenjar optik bertanggungjawab mengawal skala kemusnahan diri sotong kurita betina sebelum ia mati.

Bagi mengetahui bagaimana ini boleh berlaku, Wang dan rakan-rakan penyelidiknya meneliti kandungan kimia yang dihasilkan kelenjar optik sotong-sotong tompok dua California. Analisis mereka mendapati sebaik saja mengeluarkan telur, gen-gen yang menghasilkan hormon steroid mula aktif. Dari situ, mereka mendapati wujud tiga perubahan kimia secara berasingan berlaku semasa sotong kurita betina bertelur.

Pertama, peningkatan hormon prenennolon dan progesteron – dua hormon yang dikaitkan dengan proses pembiakan hidupan. Kedua, peningkatan pengeluaran blok kolesterol yang dipanggil 7-dehidrokolesterol atau 7-DHC. Manusia turut menghasilkan 7-DHC tetapi ia tidak disimpan lama dalam sistem badan kerana ia bersifat toksik.

Oleh sebab itu, individu yang mengalami sindrom Smith-Lemli-Opitz mengalami kesukaran menyingkirkan 7-DHC daripada badan. Akibatnya, individu ini akan menderita pelbagai simptom seperti gangguan dari segi intelektual, tingkah laku tidak normal termasuk mencederakan diri sendiri dan kecacatan fizikal seperti jari tambahan dan lelangit bercelah.

Akhir sekali, kelenjar optik menghasilkan lebih banyak komponen untuk asid hempedu – asid yang dihasilkan oleh hati manusia dan haiwan-haiwan lain. Sotong tidak mempunyai asid hempedu seperti haiwan mamalia lain tetapi ia boleh menghasilkan blok binaan untuk asid ini.

Menariknya, komponen asid hempedu ini turut ditemui dalam cacing Caenorhabditis elegans. Cacing ini biasanya digunakan dalam banyak eksperimen saintifik berikutan struktur badannya yang ringkas. Tidak mustahil komponen asid hempedu ini membantu mengawal jangka hayat spesies invertebra seperti sotong kurita.

RUJUKAN

Pappas, S. (2022, 18 Mei). Octopuses torture and eat themselves after mating. Science finally knows why. LiveScience.


Sejarah Perisikan Di Malaysia

Perisikan merupakan antara kegiatan tertua yang dijalankan dalam sesebuah masyarakat sehingga ke hari ini. Penemuan – penemuan zaman prasejarah telah membuktikan bahawa kegiatan perisikan bukanlah sesuatu yang baharu kepada manusia. Hal ini demikian kerana, masyarakat zaman prasejarah telahpun mengaplikasi elemen perisikan dalam aktiviti kehidupan seharian mereka seperti memburu.

Anggota masyarakat zaman prasejarah akan cuba mendapatkan maklumat merangkumi pelbagai elemen mengenai haiwan buruan mereka. Ini merangkumi elemen – elemen perisikan seperti lokasi, kekuatan dan kebolehan serta bilangan.

Walaupun perisikan bukanlah istilah yang sesuai digunakan untuk merujuk kegiatan masyarakat zaman prasejarah ini, namun kesedaran masyarakat tersebut terhadap kepentingan maklumat menunjukkan bahawa masyarakat tersebut memahami elemen – elemen asas perisikan serta menjalankan kegiatan tersebut dalam memenuhi keperluan harian mereka.

Perisikan, menurut World Book Encyclopedia adalah sebuah istilah yang merujuk pada tindakan sesebuah Negara menggunakan ejen perisik untuk mendapatkan rahsiah Negara lain bagi tujuan ketenteraan, politik, ekonomi dan sebagainya. Shaharudin Ali menurut karyanya yang bertajuk “Peranan Perisik dalam Keselamatan dan Pertahanan Negara” dalam Majalah Perajurit berkata bahawa aktiviti perisikan memberikan keutamaan kepada usaha mengumpul maklumat.

Seseorang ajen perisikan akan memberi keutamaan pada maklumat – maklumat penting seperti niat dan rancangan musuh, maklumat – maklumat strategik terutamanya merangkumi elemen keselamatan, politik, sosial dan ekonomi serta dasar – dasar yang berkepentingan.

Secara umumnya kegiatan perisikan boleh ditakrif sebagai tindakan sesebuah pihak mendapatkan maklumat mengenai pihak musuh/lawan bagi tujuan analisis dan sintesis yang akhirnya membawa kepada pengetahuan serta tindakan susulan.

Maka boleh dirumuskan bahawa kegiatan perisikan dijalankan dengan matlamat untuk mendapatkan maklumat agar boleh dianalisis serta diguna pakai untuk menyelesaikan masalah yang dihadapi.

Kegiatan perisikan seperti dinyatakan sebelum ini bukanlah sesuatu yang baharu dalam kehidupan manusia. Kegiatan ini merupakan antara keperluan harian masyarakat zaman prasejarah dalam usaha mendapatkan bekalan makanan. Kemajuan politik,ekonomi dan sosial yang dilalui masyarakat zaman prasejarah telah mengubah kegiatan perisikan secara langsung.

Perkembangan dalam kehidupan manusia seperti permulaan kehidupan berpuak telah meningkatkan persaingan antara puak secara politik, ekonomi mahupun sosial sehingga membawa kepada peperangan. Perkembangan ini telah jelas membawa kegiatan perisikan ke sebuah dimensi yang baharu.

Menurut penemuan sejarah, antara kegiatan perisikan terawal yang pernah direkodkan adalah sekitar tahun 1274 Sebelum Masihi ketika Peperangan Kadesh yang tercetus antara kepimpinan Ramses II mewakili Kerajaan Mesir dan Kerajaan Hitties yang dipimpin Raja Muwatallis. Ketika peperangan ini Ramses II telah bergerak bersama 24,000 orang tenteranya yang dibahagikan kepada empat divisyen, iaitu Amun, Ra, P’tah dan Seth. Setiap divisyen dianggotai seramai 5000 tentera infantri dan 500 tentera berkuda. Raja Muwatallis pula telah bergerak ke Kadesh bersama 17,000 orang anggota tenteranya. Kadesh merupakan sebuah dataran yang terletak di tengah – tengah antara kedua – dua empayar ini.

Bandar Amarru yang terletak berhampiran kawasan ini pula merupakan sebuah bandar yang strategik bagi keperluan ketenteraan, pertahanan dan perdagangan. Faktor ini telah memperhangat peperangan ini.Dalam usaha memastikan kejayaan berada di pihak beliau,Raja Muwatallis telah bertindak untuk menghantar dua perisik ke kem pihak Mesir.

Namun, kedua – dua perisik tersebut tidak ditugaskan untuk mendapatkan maklumat mengenai musuh seperti yang dilakukan dalam kegiatan – kegiatan periskan sebelum ini. Kedua – dua perisik ini telah menyamar dan berlakon sebagai pelarian daripada kerajaan Hitties. Mereka telah menggunakan sentimen kezaliman kepimpinan kerajaan Hitties sebagai asas untuk meyakinkan tentera kerajaan Mesir.

Keyakinan yang dibina telah digunakan sebaik mungkin untuk memberi maklumat palsu dan melemahkan tindakan tentera Kerajaan Mesir. Kedua – dua perisik tersebut telah meyakinkan Ramses II dan tenterannya bahawa tentera Kerajaan Hitties masih jauh dari Kadesh. Ramses yang teruja mendengar perkhabaran ini telah bergerak ke Kota Kadesh dengan segera bersama pasukan utamannya meninggalkan pasukan tenteranya jauh di belakang.

Ketika Ramses II dan pasukan utamanya tiba di Kota Kadesh, mereka diserang secara mengejut oleh tentera Kerajaan Hitties yang sebenarnya sudah sampai awal lagi ke Kota Kadesh. Namun serangan tersebut gagal kerana kedua – dua perisik yang menyamar terpaksa mengajui kebenaran ketika disoal siasat.

Kesemua Divisyen Tentera Ramses II telah dimaklumakan akan penemuan ini lalu mereka telah mempercepat perjalanan mereka ke Kota Kadesh dan akhirnya berjaya menyelamatkan Ramses II. Peristiwa tipu helah ini merupakan antara peristiwa yang membawa sebuah dimensi yang baharu ke dalam dunia periskan.

Dalam konteks dunia hari ini, perisikan bukan sahaja tertakluk pada kegiatan mendapatkan maklumat namun merangkumi sebuah bidang yang sangat luas. Malah perisikan telah menjadi barisan /benteng pertahanan pertama sesebuah Negara dalam usaha mengekalkan kedudukan politik, ekonomi serta sosialnya.

Agensi periskan adalah agensi wajib bagi sesebuah Negara dan kini kegiatan perisikan bukan sahaja berfokuskan pada usaha mendapatkan maklumat berkaitan ketenteraan namun telah mengalami evolusi sehingga menjadi sebuah bidang yang merangkumi kemenjadian sesebuah Negara dalam pelbagai bidang. Malaysia merupakan antara Negara yang tidak terlepas dari perkembangan ini.

Kerajaan telah bertindak untuk mewujudkan agensi – agensi perisikan untuk memastikan keselamatan dan kemenjadian Negara sentiasa terjamin. Walau bagaimanapun, perkembangan dalam agensi – agensi perisikan di Negara kita amat eksklusif dan tidak terdedah kepada masyarakat umum seperti yang berlaku di Negara barat khususnya di Amerika Syarikat mahupun British.

Agensi perisikan di Negara kita bukanlah seperti yang kita lihat di filem – filem Hollywood yang sering memaparkan ejen – ejen MI6 (Agensi Perisikan British) atau CIA (Agensi Perisikan Amerika Syarikat) yang berpakaian segak dan menggunakan senjata – senjata canggih serta mampu membunuh musuh dalam apa jua keadaan.

Sifat kerahsiaan yang merupakan asas kepada kewujudan agensi – agensi perisikan di Negara kita begitu kuat dan kekal sehingga hari ini sehinggakan sangat sukar untuk mencari maklumat mengenainya. Namun, secara umum agensi – agensi perisikan di Negara kita dapat dibahagikan kepada beberapa agensi utama.

Pertama, agensi perisikan yang diletakkan dibawah pihak Angkatan Tentera Malaysia. Kedua adalah agensi Cawangan Khas yang dilatakkan dibawah pihak Polis DiRaja Malaysia. Selain dua agensi utama ini, Majlis Keselamatan Negara (MKN) telah turut diwujudkan untuk menjadi penyelaras maklumat perisikan dari pihak tentera mahupun polis sebelum dikemukakan kepada pihak pemerintahan untuk arahan/tindakan susulan.

Agensi dibawah Angkatan Tentera Malaysia yang bertanggung jawab untuk melaksanakan kegiatan perisikan adalah Kor Risik atau KORRIS. KORRIS telah meneriman penganugerahan gelaran DiRaja pada 7 Jun 1997 oleh Duli Yang Maha Mulia Seri Paduka Baginda Yang di – Pertuan Agong ke X, Tunku Ja’far ibni Almarhum Tunku Abdul Rahman. Kor ini telah ditubuhkan secara rasmi pada 7 November 1969 dengan tujuan melahirkan anggota tentera yang berorientasikan kegiatan perisikan serta memenuhi keperluan perisikan Negara di peringkat antarabangsa, tempatan mahupun agensi kerajaan yang lain.

Kor ini kini dipengerusikan oleh seorang Ketua Pengarah Perisikan Pertahanan (KPPP). Menurut kajian sejarah, penubuhan kor ini berkait rapat dengan usaha kerajaan menghadapi ancaman komunis yang berleluasa ketika itu. Walaupun KORRIS merupakan antara kor utama dalam perkhidmatan Angkatan Tentera Malaysia namun kewujudan kor ini tidak diketahui ramai seperti kewujudan rejimen/kor lain yang lebih banyak menerima perhatian media seperti Rejimen Askar Melayu DiRaja mahupun Regimen Gerak Khas.

KORRIS adalah sebuah organisasi dalam perkhidmatan Angkatan Tentera Malaysia yang mempunyai lima bahagian utama, iaitu Bahagian Staf Perisikan Pertahanan (BSPP), Jabatanarah Risik (DTD), Anggota Tentera Cawangan Khas (ATCK), Rejimen Khas Perisikan Tempur (RKPT) dan Pusat Latihan Perisikan (PULARIS). Setiap bahagian ini mempunyai kepentingannya yang sendiri dan setiap bahagian ini pula mempunyai subdivisyen yang tertentu.

Misalnya, Bahagian Staf Perisikan Pertahanan (BSPP) mempunyai enam subdivisyen yang berperanan sebagai unit operasi iaitu Cawangan Gerak Saraf, Cawangan Periskan Tempur, Cawangan Periskan Imej, Cawangan Risik Balas dan Keselamatan serta Cawangan Risik Peperangan Elektronik. Setiap bahagian ini mampu bergerak secara bersendirian ketika menjalankan operasi mahupun latihan namun pada masa yang sama hubungan bersama agensi – agensi kerajaan yang lain turut dijalinkan. Setiap bahagian dalam Kor ini berperanan untuk memastikan Negara sentiasa bebas daripada ancaman – ancaman luar.

Leftenan Jeneral Datuk Mohd Salleh Ismail yang merupakan Ketua Pengarah Perisikan Pertahanan (KPPP) telah menyatakan dan menegaskan bahawa “Pihak perisikan tentera hanya bertanggungjawab ke atas keselamatan dan kedaulatan daripada ancaman luar”.

Kenyataan ini menjelaskan peranan KORRIS sebagai sebuah agensi perisikan yang bertugas untuk menjaga kepentingan Negara daripada ancaman luar. Setiap anggota perisik yang bertugas dalam KORRIS perlu menjalani latihan di Pusat Latihan Perisikan (PULARIS).

Pusat Latihan Perisikan (PULARIS) ini yang terletak di Sungai Buloh ini berperanan untuk melatih pegawai mahupun anggota daripada semua perkhidmatan Angkatan Tentera Malaysia. Hasil daripada kewujudan sekolah ini, Angkatan Tentera Malaysia kini mempunyai bahagian perisikan merangkumi ketiga – tiga cabang perkhidmatan iaitu Risik Darat, Risik Laut dan Risik Udara.

Selain itu, pusat latihan ini turut berperanan untuk melatih pegawai tentera negara asing dalam bidang perisikan. Antara bahagian penting KORRIS adalah bahagian Anggota Tentera Cawangan Khas (ATCK) yang turut dikenali sebagai Divisyen E7. Bahagian ini bertanggungjawab dalam melaksanakan operasi – operasi khas berkaitan ancaman militan dan kegiatan subversif.

Seperti yang dinyatakan sebelum ini, pihak Polis DiRaja Malaysia turut mempunyai sebuah agensi perisikan yang beroperasi untuk menjaga keselamatan dan ketenteraman negara. Agensi tersebut lebih dikenali dengan gelaran Special Branch atau Cawangan Khas.

Namun agensi ini pula bertanggungjawab untuk memastikan negara bebas dari sebarang ancaman mahupun kegiatan subversif dalaman. Special Branch atau Cawangan Khas merupakan penerusan daripada Special Branch yang wujud sejak zaman penjajahan British lagi. Ketika zaman penjajahan British, agensi tersebut telah bertanggungjawab dalam membendung ancaman komunis serta penentangan penduduk tempatan terhadap pemerintahan yang dijalankan penjajah.

Tidak dapat dinafikan bahawa agensi ini sangat penting dalam memastikan keselamatan dan ketenteraman awam sentiasa terjaga. Perubahan telah berlaku dalam agensi ini merangkumi pelbagai aspek sejajar dengan perkembangan teknologi. Hari ini agensi ini terbahagi kepada beberapa cawangan kecil, iaitu Inteligen Teknikal, Inteligen Sosial, Inteligen Luar, Inteligen Politik, Inteligen Ekonomi dan Inteligen Keselamatan.

Perkembangan agensi ini telah turut meningkatkan peranan agensi ini. Jikalau suatu ketika dahulu agensi ini hanya berperanan dalam bidang keselamatan, kini peranan agensi tersebut telah meningkat sejajar dengan kepentingan negara meliputi aspek politik, ekonomi dan sosial.

Dalam konteks dunia hari ini ancaman dalaman merangkumi pelbagai isu yang kompleks seperti pertelingkahan etnik, ancaman militan, perkembangan ideologi agama dan politik yang sempit, pemerdagangan manusia, perkembangan kongsi gelap, penyeludupan bahan terlarang malah isu pendatang tanpa izin menjadi tanggungjawab Special Branch atau Cawangan Khas.

Agensi ini telah membuktikan kebolehan mereka ketika menghadapi ancaman dari kumpulan – kumpulan pelampau seperti Jemaah Islamiah (JI) dan Kumpulan Al – Maunah. Berbekalkan maklumat perisikan yang efisien, anggota Cawangan Khas telah bertindak dengan pantas untuk mengatasi ancaman kumpulan – kumpulan tersebut.Kejadian seperti rampasan senjatan dan tawanan di Bukit Jenalek serta Pencerobohan di Lahad Datu adalah antara kejadian yang menjadikan agensi – agensi perisikan seperti Cawangan Khas suatu keperluan wajib di negara kita.

Agensi – agensi perisikan seperti KORRIS Angkatan Tentera Malaysia dan Cawangan Khas Polis DiRaja Malaysia adalah suatu keperluan wajib dalam konteks negara hari ini. Ancaman – ancaman terrorisme kegiatan subversif, ketidakstabilan politik dan militan serta jenayah siber yang semakin hari semakin berkembang sejajar dengan perkembangan teknologi hanya mampu ditangani dengan kewujudan agensi – agensi seperti ini.

Tidak dapat dinafikan maklumat mengenai kewujudan mereka sangat eksklusif dan tidak terdedah kepada masyarakat umum. Nilai kerahsiaan yang menjadi asas kepada kewujudan mereka sentiasa terjaga rapi walaupun mereka layak menerima penghargaan seperti agensi – agensi keselamatan yang lain. Namun, segala kehendak mereka dikorbankan demi memastikan kewujudan mereka sentiasa dikaburi dengan elemen kerahsian demi keselamatan negara.

Sebuah Dedikasi Khas kepada,Semua yang pernah dan masih berkhidmat dalam agensi – agensi perisikan Negara.

RUJUKAN:

Abu Abd Al – Halim. Ketenteraan dan Peperangan : Senjata, Taktikal dan Teknologi. Dewan Bahasa dan Pustaka, Kuala Lumpur. 2014


Monarki Jepun (Dinasti Yamato): Monarki Tertua Dunia

Tahukah anda, monarki Jepun telah berjaya bertahan selama 2500 tahun? Oleh itu, pasti ada yang tertanya bagaimana monarki ini mampu bertahan sebegitu lama. Sedangkan kita telah dapati banyak monarki di Asia telah diruntuhkan, antaranya dinasti-dinasti Cina, monarki Korea (Silla, Koguryo, Paekche), Ryukyu dan Dai Viet.

Sebelum saya menghuraikan faktor-faktor kelangsungan monarki
Jepun, mari kita selami sejarahnya terlebih dahulu. Menurut mitologi Jepun,
monarki Jepun bermula dengan pemerintahan Maharaja Jimmu pada sekitar tahun 660
SM. Maharaja Jimmu dikatakan berasal daripada Dewi Amaterasu sendiri, iaitu
dewi matahari Jepun. Dewi Amaterasu merupakan entiti yang paling tinggi dalam
kepercayaan Shinto sebagaimana Dewa Zeus dalam kepercayaan Pagan Yunani.

Namun begitu, sehingga ke hari ini para sejarawan masih
tidak dapat mengesahkan kewujudan Maharaja Jimmu. Setakat ini, mereka hanya
mampu mengesahkan Maharaja Kinmei (539 M) sebagai maharaja Jepun yang pertama
sekali dalam sejarah. Maka, kita boleh mengandaikan kewujudan tokoh ini sebagai
fasa permulaan monarki Jepun.

Berikut merupakan faktor-faktor kelangsungan monarki Jepun:

1. Maharaja hanya berperanan sebagai simbol kekuasaan

Walaupun kerabat diraja Jepun dianggap suci lagi sangat
dihormati, namun kebanyakan fasa pemerintahan mereka sebenarnya didominasi oleh
puak-puak aristokrat tertentu atau ketua tentera. Semasa era Asuka, kerabat
diraja Yamato telah dikawal dan dipegang oleh puak Soga yang banyak memainkan
peranan dalam menyebarkan ajaran Buddha ke seluruh Jepun.

Seterusnya, puak Fujiwara telah berjaya melancarkan kudeta terhadap puak Soga dan terus berkuasa untuk dua abad selepas itu. Pada zaman Edo pula, puak Tokugawa telah berjaya menegakkan sistem pemerintahan Shogun yang mana Shogun selaku ketua tentera mempunyai kuasa pentadbiran yang tertinggi. Monarki Jepun kembali berkuasa penuh semula selepas Maharaja Meiji berjaya menjatuhkan sistem pemerintahan Shogun sehinggalah tamatnya Perang Dunia Kedua.

Sejurus tamatnya perang tersebut, kuasa maharaja telah
dihadkan semula dan sistem demokrasi berparlimen telah ditegakkan dengan
sokongan Amerika Syarikat. Namun begitu, faktor ini bukanlah penyebab utama
kelangsungan monarki Jepun.

2. Peranan agama Shinto

Kalau diperhatikan semula sejarah keruntuhan monarki-monarki
lain, kita juga dapati banyak kudeta telah berjaya dilancarkan oleh tokoh-tokoh
tertentu yang memperoleh sokongan besar daripada lapisan masyarakat. Contohnya,
Dinasti Qing telah diruntuhkan oleh Parti Kuomintang pimpinan Dr Sun Yat Sen.
Akan tetapi, perkara sebegini tidak pernah terjadi dalam sejarah Jepun.

Puak-puak aristokrat yang berkuasa besar seperti Soga dan
Fujiwara hanya bertindak menabalkan kerabat-kerabat diraja yang cenderung untuk
menyokong mereka, bukannya terus mengambil alih sistem monarki Jepun. Mengapa?
Hal ini kerana terdapat kepercayaan yang kuat dalam kalangan masyarakat Jepun
bahawa monarki Yamato merupakan jurai keturunan Dewi Amaterasu.

Justeru, hanya tokoh-tokoh yang berketurunan Dewi Amaterasu
sahaja yang layak untuk menjadi maharaja Jepun.

Kini, kita bakal menyaksikan peralihan daripada era Heisei
(Maharaja Akihito) kepada era Reiwa (Maharaja Naruhito). Walaupun kuasa
maharaja telah dihadkan, namun Maharaja Akihito telah banyak menaburkan jasa
dalam memulihkan imej Jepun pasca-WWII di mata dunia. Akhir sekali, apakah
kejutan yang bakal menanti untuk Jepun pada era Reiwa?

RUJUKAN:

i. How Did Japan’s Imperial Family Last So Long?, oleh
Linfamy
https://www.youtube.com/watch?v=GE66hsPw3bo

ii. Japan’s Emperor Akihito: Ten things you may not know
https://www.bbc.com/news/world-asia-36983409


Sejarah Masjidil Nabawi – Tempat Kerinduan Rasulullah S.A.W

1. Masjid Nabawi yang berada di Madinah al Munawarah adalah salah satu dari tiga tempat suci dalam agama Islam. Dua tempat suci lagi adalah Masjid Al Aqsa di Palestin dan Masjid Al Haram di Makkah.

2. Orang pertama yang menjadi Imam solat Masjid Nabawi adalah Rasulullah saw sendiri.

3. Masjid Nabawi adalah bangunan pertama di Jazirah Arab yang mendapat sambungan tenaga elektrik pada tahun 1909M seperti yang tercatat di dalam kitab al Mudun al Muqaddasah Wa al Haj Wa al Alam al Islamiy.

4. Nabi saw mengasaskan pembinaan masjid ini pada tahun pertama Hijrah.

5. Menurut Syaikh Saiful Rahman Al Mubarakfuri di dalam kitab sirah beliau ‘Ar Rahiq Al Makhtum’, Masjid Nabawi sebenarnya adalah masjid kedua yang dibina di Madinah (nama sebelum adalah Yathrib) oleh Rasulullah saw kerana Rasulullah saw terlebih dahulu membina Masjid Quba’.

6. Ketika awal dibina, keluasan masjid Nabawi hanya 98 kaki dengan 115 kaki. Ini seperti yang dinyatakan oleh Zafar Bangash dalam artikelnya, “Sejarah Masjid Nabi dan Kubah Hijau”, diterbitkan oleh Jurnal Institut Pemikiran Islam Kontemporari (ICIT).

7. Paling istimewa, Masjid Nabawi memelihara satu taman dari taman-taman syurga sepertimana disebut dalam banyak kitab karangan para ulama’.

8. Menunaikan solat di Masjid Nabawi lebih baik dari seribu solat yang ditunaikan di masjid biasa (selain masjid al Haram) seperti sabda Rasulullah saw, “solat di masjidku ini lebih utama (afdhal) 1000 kali dari solat di tempat lain kecuali di Masjid al Haram” (HR Bukhari).

9. Telah datang Hadis di dalam Sahih Bukhari dari Abu Hurairah berkata, sesungguhnya Nabi Muhammad saw pernah bersabda, “antara rumahku dan mimbarku ada satu taman dari taman-taman syurga”.

10. Di mihrab Nabi saw adanya tiang Mukhallaqah iaitu tepatnya di bekas batang korma yang sering digunakan Nabi ketika khutbah ataupun solat.

11. Sebuah riwayat menyebutkan bahwa Rasulullah saw solat dekat batang kurma sebab dahulunya masjid dibuat dari pelepah kurma, baginda juga berkhutbah pada batang kurma itu, sampai seorang sahabat berkata: Wahai Rasulullah, apakah engkau izinkan jika kami buatkan sesuatu untuk berdiri di hari Jumaat, agar orang boleh melihat dan mendengar suara mu? Baginda berkata : ‘ya’. Maka dibuat lah tiga tingkat.

12. Setelah dibuat, (mimbar) itu diletakkan di tempat berdiri Rasulullah saw, dan ketika Rasulullah saw akan menuju mimbar, baginda melalui batang kurma yang dulu digunakannya berkhutbah.

13. Apabila Rasulullah melalui batang kurma tersebut, batang kurma itu menjerit dan saat jeritan itu terdengar, Rasulullah saw turun dan mengusap batang kurma itu dengan tangan hingga tenang, kemudian baginda kembali ke mimbar. Apabila solat, baginda juga solat di tempat itu.

14. Imam Bukhari meriwayatkan bahwa suara jeritan itu seperti suara rintihan unta yang sedang hamil 10 bulan.

15. Masjid Nabawi dibangunkan pada tahun 632 Masihi bersebelahan tempat kediaman Rasulullah saw dan telah berlaku banyak pembangunan sejak zaman dahulu dan pembinaan paling pesat berlaku di zaman pemerintahan Almarhum Raja Abdullah bin Abdul Aziz Al Saud (1924-2015M).

16. Tujuan pembangunan tidak lain adalah untuk menampung bilangan para jemaah yang hadir dari pelosok dunia terutama di musim haji.

17. Berdasarkan keluasan sekarang, Masjid Nabawi boleh menampung 1.8 Juta jemaah dalam suatu masa.

18. Menurut Prof Spahesh Omar bahawa keluasan masjid Nabawi pada hari ini 100 kali ganda lebih besar dari masjid nabawi yang asal dan pembinaan sekarang meliputi semua kota lama yang berada di zaman Rasulullah.

19. Dinding Masjid Nabawi kini berada bersebelahan Lembah Baqi’ yang dahulunya terletak di luar kota pada zaman Rasulullah.

20. Sebagai umat Islam, kita mesti menyimpan hasrat untuk menjejak kaki menziarah Masjid Nabawi kerana yang paling terindah di sini ialah adanya Makam Rasulullah saw. Selain itu, terdapat juga dua makam dua sahabat Nabi iaitu Sayyiduna Abu Bakar As Sidq dan Sayyiduna Umar Al Khatab.

21. Sesuatu itu menjadi mulia berdasarkan apa yang disandarkan, kertas putih tiada kemuliaan, tapi jika di tulis ayat-ayat Allah padanya, kertas putih terus menjadi mulia kerana kemuliaan ayat-ayat Allah malah haram dilangkahi dan diletak di tempat rendah. Demikian juga Masjid Nabawi, kelebihannya kerana disebut dalam hadis dan kemuliaanya kerana menyandar akan kemuliaan Rasulullah saw.

Anda rindu dan jatuh hati kepada Masjid Nabawi? Sila SHARE supaya kawan-kawan FB mendapat manfaat juga.

Baca lanjut –

1. BBC Arabic / Maza Ta’rifu An Al Masjid An Nabawi


Scene Bundle Semakin Elitis

Aku ingat lagi sekitar tahun 1998 bila scene bundle masa mula-mula nak timbul. Masa tu baju Pink Floyd Dark Side of the Moon naik kejap sempena 25th year anniversary.

Kemudian ada beberapa baju band lama macam Grateful Dead, Led Zeppelin atau Deep Purple mula dijual di pasar malam. Baju-baju ni pada masa ini dianggap ketinggalan zaman sebab kalau kau hidup tahun 1990an, benda yang ada tahun 1970an ni dah lapuk.

Scene bundle naik seiring dengan scene muzik underground sebab banyak brader dalam band pakai baju band yang rare. Kerarean ini yang menyebabkan ia mahal. Ia boleh diexplain dengan mudah, makin kurang barang tu tapi ramai nak, makin mahal lah barang tersebut.

Scene bundle mula membesar apabila golongan millennials mula mencapai zaman remaja. Sebab sejajar dengan wujudnya internet, akses untuk mengenal band itu lebih mudah.
Kalau kau hidup tahun 1960an atau 1970an, kalau kau dapat kenal band yang rare macam Flower Pot Men atau kau dengar Pink Floyd zaman Sid Barrett, kau ni boleh dianggap golongan elit sebab barang macam ni selalunya mahal dan kuantitinya tak banyak.

Sejak ada internet, orang boleh je dengar mana-mana band dari seluruh dunia dan dah tak rare lagi dah kalau kau ni dengar The Smiths atau The Cure.

Jadi demand untuk baju lama ni pun meningkat. Maka ramailah orang muda baya millennials dan kemudian Gen Z mula mencari baju band lama macam Pink Floyd atau Led Zeppelin.

Ada pernah terjumpa satu Gen Z yang pakai baju Nirvana, tapi tak kenal siapa Kurt Cobain. Pada dia, Nirvana ni band best tapi tak kenal pun siapa anggotanya. Jangankan Krist Novoselic, Kurt Cobain pun dia tak kenal.

Pada akhirnya baju bundle ini tidak lagi menjadi passion pada peminat muzik rock, tetapi hanya menjadi fashion statement kepada golongan muda baru nak jadi hipster.

Kemunculan kumpulan ini menyebabkan wujudlah satu golongan lagi iaitu mat reseller. Mat reseller ini adalah George Soros kepada scene bundle.

Mat reseller ini melihat demand dari budak-budak baru nak jadi hipster ini, lalu membeli baju-baju band ini secara borong, kemudian speculate harga baju/kasut/apa2 barang bundle sampai melambung harga.

Sebagai contoh kes kasut Bata Kurt Cobain yang sebenarnya takdelah mahal sangat, tapi disebabkan ramai budak baru nak jadi hipster demand item ni, maka mat reseller pun borong semua barang dan letakkan harga Yahudi.
Atau kasut skate Vans Pa’din yang diletakkan harga melantun-lantun kerana dek spekulasi mat reseller.

Lama kelamaan scene bundle ini yang selama ini dilayan oleh mat slacker, brader kilang, brader jual burger, golongan B40 dan abang knowledge duduk kat bus stand pow budak sekolah, menjadi scene untuk golongan hipster, upper middle class dan anak-anak yuppie menunjukkan fashion statement mereka.

Baju Nirvana tidak lagi mampu dimiliki oleh brader jual burger atau brader kilang macam masa 90an dulu, tapi dipakai oleh minah yang duduk taman perumahan elit untuk mereka ootd di Instagram.

Dan apabila scene bundle pun dah mula jadi elitis, itulah yang datang harga merepek sampai baju Metallica biasa gitu nak lock harga sampai RM1,150.

Padahal masa scene ni mula-mula muncul dulu, baju harga lima ringgit je. Jeans pun harga paling tinggi pun lima puluh ringgit. Sekarang RM700 untuk seluar jeans Evisu. Gila betul harga sekarang.

Sebagai peminat barang bundle, aku rasa senario ini amatlah menyedihkan. Sebab bundle sepatutnya barangan yang mudah diakses golongan B40 dan marhein. Sebab nak beli baju kat shopping mall, mahal.

Tapi dah terbalik dah. Baju kat shopping mall pulak yang dah jatuh harga, baju bundle pulak melambung harga.


Kisah Kucing Selamatkan Stesen Kereta Api Jepun Dari Ambang Gulung Tikar

Kucing merupakan antara haiwan yang sangat berdedikasi melindungi tuannya daripada sebarang marabahaya. Buktinya ada sesetengah kucing yang sanggup berlawan dengan ular ataupun lipan bagi memastikan tuannya selamat. Malah kalau korang kena kacau dengan hantu pun kucing ni akan jadi yang pertama untuk melindungi.

Tapi dekat Jepun ada satu kucing ni unik sikit. Sebab dia telah berjaya selamatkan satu stesen kereta api dekat Jepun ni daripada muflis. Apa yang kucing tu buat sebenarnya?

Pada asalnya kucing yang diberi nama Tama hanya seekor kucing jalanan yang liar dan malang je. Sebab kerja dia cuma tidur dan makan sahaja dekat stesen kereta api Kishi. Sama seperti kucing jalanan yang lain, kehadiran Tama di stesen itu tidak pernah dipedulikan.

Walau bagaimanapun semua itu berubah setelah laluan kereta api mahu ditutup akibat masalah kewangan. Malah kesemua staf yang bekerja di 14 stesen di sepanjang laluan kereta api tersebut telah berhenti. Puncanya adalah sebab syarikat yang menguruskan laluan dan kereta api tersebut tidak mampu membayar gaji.

Situasi itu membuatkan kesemua stesen terutamanya stesen Kishi beroperasi tanpa pekerja. Dekat sinilah nasib kucing jalanan seperti Tama berubah. Sebab setiap kali penumpang keluar daripada kereta api, Tama yang akan menjadi penyambut. Malah Tama mengejar penumpang itu untuk bermanja.

Paling mengujakan sekali adalah Tama merupakan kucing yang pandai beraksi di depan kamera. Bermakna korang hulur je kamera, terus dia tahu nak posing macam mana. Bukan macam kucing korang, masa nak ambil gambar tu lah buat muka buruk.

Lama kelamaan semakin ramai yang berkunjung ke stesen Kishi hanya semata-mata mahu bertemu dengan Tama. Dalam masa yang singkat, stesen kereta api yang dahulunya dah nak muflis dan sendu, kembali meriah.

Syarikat yang menguruskan stesen Kishi terus merespon dengan mengambil Tama untuk dibela. Tama telah diberikan makanan dan rawatan secukupnya bagi memastikan kucing itu sentiasa cergas untuk menyambut tetamu.

Melihat kepada pertambahan penumpang hampir setiap hari, Tama telah dilantik sebagai ketua stesen Kishi yang baru. Tambah lebih menarik lagi syarikat telah menempah uniform dan topi khas buat Tama. Secara tidak langsung semakin ramai penumpang yang akan singgah ke stesen Kishi. Sebab mereka mahu melihat haiwan pertama di dunia yang menjadi ketua stesen.

Pelantikan tersebut telah memberikan keuntungan kepada stesen Kishi sebanyak RM40 juta. Itu merupakan angka yang di luar jangkaan mereka. Sebab stesen Kishi terletak di luar bandar dan hampir muflis sebab dah tak ada orang nak naik kereta api.

Bagi memuaskan lagi hati pelanggan, syarikat yang menguruskan stesen Kishi telah mengambil inisiatif untuk membina kedai cenderahati bertemakan Tama. Dekat kedai itu bermacam barangan bermotifkan kucing telah dijual. Hampir setiap masa banyak barangan dalam kedai tersebut sold out.

Tidak lama selepas itu, deme telah mengambil keputusan untuk mengubah kereta api menjadi seperti Tama. Bermaksud kereta api tersebut dipenuhi dengan animasi berbentuk Tama untuk hiasan luar dan dalam. Apa yang buat penumpang teruja adalah setiap kali kereta api berhenti di stesen pasti akan terdengar bunyi kucing mengeow. Katanya bunyi itu berasal daripada suara sebenar Tama.

Akhirnya Tama mati juga setelah 16 tahun hidup di stesen Kishi. Kematian Tama telah membuatkan ramai sedih. Sebab sudah tidak dapat lagi melihat telatah kucing tersebut lagi. Biarpun begitu legasi Tama di stesen Kishi tetap diteruskan oleh dua penggantinya.

Pengantinnya pula kelihatan sama seperti Tama dan nama pun lebih kurang je. Jadi stesen Kishi tidaklah sunyi dan penumpang boleh bermanja dengan pengganti Tama.

Kesimpulannya, setiap benda dekat dunia ini pasti ada fungsinya tersendiri. Seperti Tama yang merupakan kucing jalanan je tapi di akhir cerita mampu selamatkan stesen Kishi daripada muflis. Kalau korang rasa tak berguna, ingat kucing yang tak tentu arah tu pun ada fungsinya kepada dunia.

Alam kehidupan ni sangat menarik. Sebab tu kami terbitkan BIOLOGIA yang bercerita macam-macam pasal haiwan. Jom beli di Shopee: https://bit.ly/biologiashopee

Rujukan

Goss, R. (2019, Mei 23). The cat who saved a Japanese rail line. BBC. Dipetik daripada https://www.bbc.com/travel/article/20190522-the-cat-who-saved-a-japanese-rail-line

Iwamoto, K. (2018, Ogos 20). Station master Tama the cat remains railroad goddess after her death. Japan Forward. Dipetik daripada https://japan-forward.com/station-master-tama-the-cat-remains-railroad-goddess-after-her-death/

McCurry, J. (2015, Januari 29). Tama the cat: 3,000 attend elaborate funeral for Japan’s feline stationmaster. The Guardian. Dipetik daripada https://www.theguardian.com/world/2015/jun/29/tama-the-cat-3000-attend-elaborate-funeral-for-japans-feline-stationmaster


Bagaimana Syarikat Jepun Boleh Bertahan Lebih 100 Tahun?

Jangka hayat sesebuah syarikat bergantung kepada keupayaan mereka beradaptasi dengan situasi semasa dan melakar pencapaian yang menguntungkan kantung kewanga.

Selalunya, hayat sesebuah syarikat yang berjaya bertahan selama belasan atau puluhan tahun. Namun di Jepun, terdapat 33,000 entiti perniagaan yang berusia sekurang-kurangnya seabad!

Salah satu daripadanya ialah sebuah kedai teh di kawasan pinggir bandar Kyoto, Tsuen Tea. Sekali pandang, kedai teh ini dilihat tempat sesuai untuk melepaskan lelah sambil menikmati secawan teh atau aiskrim.

Namun ramai tidak tahu, Tsuen Tea sebenarnya sudah wujud sejak 1160 sekaligus menjadikannya sebagai antara kedai teh tertua di dunia.

Hari ini, ia diuruskan oleh Yusuke Tsuen, 38. Bila ditanya apa resepi kelangsungan kedai teh itu, dia menjawab, “Kami memberi fokus kepada teh dan tidak meluaskan perniagaan terlalu banyak. Itulah sebab kami dapat bertahan.”

Fakta ini disokong oleh beberapa statistik menakjubkan. Pada tahun 2008, Bank of Korea mendedahkan terdapat 5,586 syarikat yang berusia lebih 200 tahun di 41 buah negara, 56% daripadanya berpangkalan di Jepun.

Menurut data Teikoku Data Bank, terdapat 33,000 syarikat Jepun yang berusia lebih seabad. Antara yang tersenarai ialah firma permainan video Nintendo dan pengeluar arak Suntory.

Entiti-entiti ini dikenali sebagai shinise yang bermaksud kedai lama. Profesor Yoshinori Hara dari Universiti Kyoto berkata kebanyakan syarikat Jepun memberi penekanan kepada ketahanan daripada mendapatkan keuntungan penuh. Hal itu merupakan punca mengapa mereka dapat bertahan sehingga ke hari ini.

“Di Jepun, ia lebih kepada bagaimana syarikat boleh dipindahkan ke generasi seterusnya, anak-anak dan cucu-cucu mereka,” jelas Hara. Seperti Tsuen, ramai rakannya mempunyai latar belakang pemilikan syarikat berusia ratusan tahun. Baginya, mengambil alih perniagaan sebegini bukan satu isu.

Baginya, jika tiada siapa mengambil alih perniagaan keluarga sepertinya, maka siapa lagi yang mahu berbuat demikian? Malah, dia menyifatkan itu merupakan impiannya semasa di tadika dan sekolah rendah.

Berikutan bandar-bandar Jepun sudah wujud sejak sekian lama, tidak mengejutkan sesetengah entiti ini sudah wujud lama dan menjadi nadi ekonomi setempat.

Terdapat banyak faktor yang menyumbang kepada ketahanan mereka. Pertama, budaya masyarakat Jepun yang menghormati adat istiadat dan nenek moyang mereka. Kedua, faktor geografi.

Memandangkan Jepun merupakan sebuah negara pulau dan mempunyai interaksi terhad dengan dunia luar, penduduk tempatan memanfaatkan sumber yang ada termasuk mengekalkan entiti perniagaan setempat.

Kebanyakan syarikat lama ini merupakan perusahaan kecil dan sederhana dalam bidang hospitaliti dan makanan seperti Tsuen Tea.

Bagi meneruskan kelangsungan perniagaan, ada syarikat yang mengamalkan pengambilan pekerja lelaki sebagai anak angkat dalam keluarga pemilik bagi memastikan kelangsungan sesebuah entiti tidak terjejas seperti dilakukan Suzuki dan Panasonic.

Sebelum dikenali menerusi permainan video seperti Pokemon, Nintendo pada asalnya bermula sebagai syarikat pembuat kad hanafuda pada tahun 1889.

Hanafuda ialah sejenis permainan kad di mana kad pelbagai gambar bunga dan mempunyai markah berbeza dikumpul. Hanafuda dikatakan bermula sebagai permainan kad yang diimport dari Portugal pada abad ke-16.

Tambah Hara lagi, Nintendo merupakan contoh terbaik konsep kecekapan teras. Kecekapan teras ialah satu konsep di mana syarikat melakukan apa atau mengeluarkan produk bagi membolehkan mereka bertahan walaupun wujud perubahan dalam aspek tertentu seperti teknologi.

Dalam kes Nintendo, bagaimana syarikat itu mencipta kegembiraan untuk pelanggannya. Selain Nintendo, Hosoo juga disebut sebagai contoh terbaik kecekapan teras. Hosoo bermula sebagai pengeluar pakaian tradisional kimono pada tahun 1688 tetapi sedar untuk terus kekal relevan, mereka memilih menukar taktik.

Kini, syarikat itu dikenali sebagai pengeluar fiber karbon bagi pengeluar-pengeluar bahan. Ada pula menyifatkan khidmat pelanggan yang baik sebagai punca mereka dapat bertahan sehingga hari ini.

Perkara sebegini menjadi teras ketahanan ryokan atau rumah tumpangan tradisional Jepun. Tambah Hara, entiti-entiti perniagaan Jepun menghargai layanan pelanggan berkualiti atau omotenashi dan cuba meramal keperluan pelanggan.

Hal itu yang menjadi resepi Hiiragiya ryokan terus bertahan sehingga hari ini. Kini diuruskan oleh Akemi Nishimura, rumah tumpangan tersebut menyambut ulangtahun ke-200 pada 2018 dan pernah menjadi pilihan penginapan figura terkenal seperti Charlie Chaplin serta Louis Vuitton.

Di sebalik sanjungan orang ramai terhadap shinise, ia bagaimanapun memberi sedikit kesan terhadap syarikat-syarikat baru yang mahu bertapak.

Perkara itu dialami Mari Matsuzaki, 27, salah seorang pemain utama Queue, sebuah firma pendidikan baru yang berpangkalan di Tokyo.

Matsuzaki mengakui syarikat baru sepertinya tidak mendapat penghormatan seperti shinise dan berdepan kesukaran menerangkan apa yang dilakukannya dengan keluarga atau rakan-rakan.

Tambahnya, “Pengasas syarikat baru dipuji di negara lain kerana mengubah kegagalan mereka kepada kejayaan. Tetapi di Jepun, mentaliti risiko dan kegagalan merupakan halangan yang perlu diatasi.”

Perkara ini turut diakui oleh Profesor Michael Cusumano dari Institut Teknologi Massachusetts. Beliau melihat sekiranya sesebuah entiti perniagaan itu gagal, maka masyarakat Jepun menganggap ia sebagai sesuatu yang menjatuhkan maruah. Isu sebegini kadangkala menjadi pendorong sesebuah perniagaan itu untuk terus bertahan.

Tambahnya, “Masyarakat Jepun dan ekonominya tidaklah sefleksibel seperti di Amerika Syarikat dan Jepun tidak mudah menghasilkan firma-firma gergasi begitu saja. Kecenderungan untuk mengekalkan apa yang ada, itu saja yang mereka miliki.”

Walau bagaimanapun, tidak semua shinise dapat bertahan dengan perubahan masa. Kongo Gumi, sebuah syarikat pembinaan yang diasaskan pada abad keenam Masihi bertahan selama 1,400 tahun sebelum akhirnya ditutup pada tahun 2006 akibat masalah hutang.

Bagi Matsuzaki, dia melihat shinise dan syarikat-syarikat baru boleh saja wujud secara harmoni dan meraih manfaat dengan bekerjasama. Hal ini demikian kerana shinise mempunyai kelebihan dari segi sumber, reputasi dalam industri dan rangkaian kenalan.

Dengan gabungan teknologi syarikat baru dan kelebihan kepakaran dari shinise, ia boleh menjadi pemacu kemakmuran Jepun untuk dekad-dekad seterusnya.


Blackpink: Kumpulan K-Pop Sensasi Dari Korea Selatan

##BLACKPINK

Blackpink bukannya nama kumpulan yang asing di seluruh dunia. Kumpulan Kpop ini ditubuhkan di Korea Selatan pada 8 Ogos 2016. Blackpink terdri daripada Jennie, Lisa, Rose (disebut Rozay) dan Jisoo.

Peminat mereka digelar BLINKS. Dan sudah memiliki jutaan peminat di seluruh dunia.

Setelah debut pada 2016, mereka telah menjadi fenomena di Korea Selatan dan seterusnya ke seluruh dunia. Mereka memenangi anugerah sulung daripada SBS untuk best newcomer pada 2016.

Mereka kemudian menjadi kumpulan kpop yang paling banyak dicari di internet. Mereka sebenarnya sudah memiliki karier masing-masing sebelum bergabung menjadi Blackpink. Jadi ramai peminat mereka ada bias tersendiri ke atas keempat-empat mereka ini.

Kejayaan Blackpink yang sangat luar biasa membuatkan mereka mulai dibandingkan dengan kumpulan legend 2NE1 – yang dianggap produk terbaik YG Entertaiment di dalam sejarah. Namun sebenarnya 2NE1 ni lagi power la.

##JENNIE KIM

Jennie merupakan ahli Blackpink yang paling mencuri tumpuan. Jennie Kim ni rapper dan vokalis di alam kumpulan. Beliau lahir di Gyeonggi pada 16 Januari 1996. Jennie ni nama je lahir di Korea Selatan, dia membesar di New Zealand. Beliau juga pernah duduk di Belanda dan kembali semua ke New Zealand.

Jennie kemudian bernaung di bawah YG Entertainment, Jennie mulai menarik perhatian media selepas muncul dalam single G-Dragon – That XX pada 2012. Selepas itu Jennie dan G-Dragon berkolaborasi dalam lagu Black pada 2013. Beliau seringkali muncul bersama artis besar lain termasuk Bigbang.

Jennie ada satu masalah iaitu fobia mengadap kamera. Dan masalah itu dia cuba fight. G-Dragon antara sifu dia dalam berhadapan dengan kamera. Jennie diarahkan untuk fokus kepada lampu merah pada kamera supaya tidak hilang fokus di atas pentas.

Jennie adalah ahli pertama yang disahkan oleh YG Entertaiment dalam projek Blackpink. Beliau sudah bersama label tersebut selama 6 tahun. Maka tak hairanlah orang selalu cakap Jennie ni anak emas YG.

##JISOO

Seterusnya, Kim Jisoo adalah satu-satunya ahli Blackpink memang diserap masuk dari Korea Selatan. Ahli lain semua diambil daripada luar negara menerusi audition.

Jisoo sudah bersama YG Entertainment sejak 2011. Beliau adalah lead vocal. Seperti artis lain di bawah YG, Jisoo juga selalu cameo dalam video klip artis lain dan iklan Samsonite Red bersama Fatah Amin Korea iaitu Lee Min Ho.

##LISA

Seterusnya adalah Lalisa Manoban. Ini merupakan ahli Blackpink yang paling digemari. Dalam satu tinjauan oleh laman portal Blackpink, Lisa paling ramai fans yang bias menyebelahinya diikuti Jisoo dan Kim Jennie, Rose.

Lisa ini unik kerana tiada darah Korea dalam diri dia. Lisa lahir di Bangkok dan menjadi anggota Blackpink paling muda. Lisa merupakan main dancer untuk kumpulan ini. Beliau juga rapper kedua selepas Jennie.

Lisa menyertai Blackpink menerusi audition oleh YG Entertaiment di Thailand pada 2010. Menjadi satu-satunya peserta daripada batch tersebut yang berjaya dibawa ke Korea Selatan. Ketika itu, Lisa audition dengan kumpulannya, namun selepas itu YG hanya mahukan dia seorang sahaja. Dia menyertai YG pada 2011 sama dengan Jisoo.

Sama seperti ahli yang lain, Lisa juga memiliki profil karier yang baik sebelum bergelar ahli Blackpink. Beliau pernah muncul dalam Ringa Linga bersama Taeyang.

##ROSE

Roseanne Park ataupun Rose adalah seorang lagi ahli yang ada kaitan dengan New Zealand. Beliau lahir di sana dan dibesarkan di Australia. Nama Korea dia Park Chaeyoung.

Rose mengikuti audisi YG di Australia pada tahun 2012 saat usianya baru menginjak 14 tahun dan berhasil memenangkan posisi pertama dalam audisi tersebut. Ia resmi menjadi trainee pada Mei 2012.

Beliau menyertai YG pada tahun 2012 dan sudah terlibat dalam beberapa projek muzik di Korea Selatan. Rose dipilih kerana dia boleh menambahkan variasi dalam vokal Blackpink.

Beliau merupakan artis yang sangat menjadi perhatian ramai produser dan artis untuk kolaborasi. Ala, sebab dia minah salleh korea kan.

##TERTUBUHNYA BLACKPINK

Kesemua 4 ahli Blackpink ini berlatih selama lebih 5 tahun bersama YG Entertaiment sebelum membentuk kumpulan ini.

YG Entertaiment serius dalam pembentukan kumpulan wanita Kpop ini selepas kali terakhir melakukan dengan 2NE1. Lalu beberapa teaser dikeluarkan pada 2016. Dan pada Jun 2016, YG memperkenalkan Blackpink secara rasmi dengan memberikan informasi tentang Jennie, Lisa, disusuli oleh Jisoo, dan Rose.

Asalnya nama kumpulan mereka adalah Pink Punk dengan Jennie sebagai leader. Namun selepas itu YG Entertaiment mengesahkan kumpulan ini tidak akan ada leader seperti mana idol yang lain. Ini kerana menurut YG kesemuan 4 ahli Blackpink ini sudah bersabahat lama di akademi mereka. Maka tak perlu melantik ketua kumpulan.

Lalu nama Blackpink dipilih. Ia menggambarkan pink sebagai simbol wanita yang cantik dan black merujuk kepada sisi gelap. Jadi, blackpink bermaksud – wanita yang cantik tak semestinya ‘cantik’. Faham tak? Maksudnya, rupa yang lawa tak semestinya cantik. Ianya lebih penting kecantikan dalaman.

Selain itu, Blackpink juga membawa maksud wanita yang lemah lembut tak semestinya mereka naif. Blackpink juga menyatakan mereka mahu kekuatan kumpulan mereka dinilai pada bakat bukannya rupa.

Selepas beberapa promosi dan pegumuman, Blackpink rasminya melakukan debut pada 8 Ogos 2016 tepat 8 malam dengan album sulung – Square One. Pada debut mereka mengeluarkan 2 videoklip Boombayah dan Whistle.

Selepas debut itu mereka meraih kejayaan luar biasa. Mereka dicalonkan dalam banyak kategori dalam anugerah pada tahun 2016. Mereka menjadi kumpulan paling cepat mendapat Anugerah Artis Baru Terbaik oleh SBS Inkigayo.

Lebih dahsyat 2 lagu mereka mengungguli carta Billboard Word Digital. Hanya dalam masa 5 bulan video Boombayah telah ditonton lebih dari 100 juta kali di Youtube. Ia memecahkan rekod video Like Ooh-Ahh oleh TWICE – 60 juta tontonan dalam 8 bulan. Selepas kejayaan Square 1, mereka mengeluarkan beberapa single untuk album kedua – Square 2 – iaitu Playing with Fire dan Stay.

##TERUS SUKSES

Kali ini mereka meluncur sampai ke carta Canada Top 100 dengan lagu Playing with Fire. Ia menjadi lagu kpop pertama berada dalam list 100 teratas di Kanada. Mesti ramai mat rock Kanada mengamuk dengar Kpop masuk radio.

Selepas kejayaan itu mereka menerbitkan single catchy As If It’s You Last. Ni kau kena dengar, power.

Mereka berehat beberapa bulan selepas itu dan ramai yang menagih karya baru daripada mereka.

Ketika melakukan comeback, mereka menggunakan laman youtube, IG dan beberapa saluran lain untuk teaser.

Lagu As If It’s Your Last ini menjadi video muzik K-pop yang paling banyak ditonton dalam masa 24 jam ia dilancarka iaitu 13.3 juta. Memecahkan rekod BTS – Not Today; 10.9 juta tontonan dalam masa 24 jam.

Kejayaan demi kejayaan mereka capai sehinggalah menghasilkan single dengan Dua Lipa – Kiss And Make Up

Lagu ini juga berjaya terjual di iTunes di 18 buah negara. Selepas itu mereka melakuakn debut ke Jepun pada Mei 2017. Beberapa versi lagu mereka di-Jepun-kan. Mereka diberikan sambutan luar biasa ketika di Jepun.

Pada Jun 2018, mereka mengeluarkan beberapa single untuk mini album Square Up. Lagu termasuk Ddu-Du Ddu-Du, Forever Young, Really, See You Later. Ia telah mengukuhkan lagi nama Blackpink di persada arena hiburan.

Blacpkink menyatakan dalam wawancara dikenakan peraturan yang ketat oleh YG Entertaiment termasuk larangan alkohol, tatu, bawak kereta sendiri, clubbing, bercinta dengan artis lelaki di bawah YG Entertaiment dan pembedahan plastik.